text:
1Chasna yachachisha Jesus sucta (6) punzhahuasha Pedrota, Santiagotas paihua huauqui Juandas shuc jahua urcuma paigunallata apara. 2Paiguna chibi aushcai Jesus chuyajlla ricuric tucura, paihua ñahuiga punzhaglla indicuinta ricurira, paihua churarishca llachapahuas ruyaglla ricuric tucura. 3Chibi ñaupa causaccuna Moisespas Eliaspas Jesushuan cuintanacucta Pedroguna ricurimunaura. 4Pedro paigunata ricusha Jesusta nira, Ñáucanchi saquirisha caillai aucpi ali anma señor. Can munacpi ñuca quimsa (3) ranchuta rasha, cambac shuc, Moisespac shuc, Eliaspac shuc. 5Pai chasna rimaushcallai shuc punzhaglla ricuric puyu urmamusha paigunata catara. Chi puyu ucumanda shuc shimi uyarira casna nishca, Cai man ñuca llaquishca churi, paitami uyana anguichi nira. 6Chi quimsa (3) Jesus japishca runaguna chita uyasha yapa manzharisha umata allpai tupachinagama cumurinaura. 7Jesus caillayasha paigunata llangasha nira, Shayarichi, ama manzharichichu. 8Pai rimacta uyashami Jesusllata ricunaura, chi shuccunaga ña illashcanaura. 9Chihuasha urcumanda uraicuusha Jesus paigunata rimara, Ñáuca Runa Tucuc nishca asha hasta ñuca huañusha causarinagama canguna ricushcata ima pitahuas cuintanguichichu nira. 10Jesus chasna rimashcata uyasha chi quimsaguna paita tapunaura, Imamandata Diospa shimita yachachiccuna rimanaun ñaupa timpu causac Eliasca ñaupapunda shamuna man nisha. 11Tapucpi nira, Sirtu Elias ñaupata shamuna man, pai shamushami tucuita alichinga. 12Cangunata nini, Eliasca ña shamui pasarami. Shamushca agllaita runaguna pai pi ashcatas mana ricsinaurachu, chasna asha paiguna munashcataga paita rasha huanchinaura. Paiguna chasnallata ñucatahuas turmintachisha huanchihuanaunga. 13Jesus chasna rimashcata pai japishca runaguna uyasha Bautisac Juanmandami pai rimashcata intindinaura. 14Urcumanda uraicusha runaguna tiyashcama pactacpi shuc runa Jesuspagma caillayamusha cungurisha nira, 15Señor, ñuca churihuamanda yuyarisha yanapahuai. Caran uras huañui japicpi yapa turmintarisha causapaun, ashca cutin ninaibis yacuibis urman. 16Can japishca runagunama apamurani randi paigunaga alichinatas mana ushanaurachu. 17Rimacta uyasha tucui runagunama Jesus nira, Canguna ñucata mana quiric ashcamandami mana alita raucuna anguichi. Chasna acpi cangunahuan ima urascamata ahuantasha tiyasha. Chi musuta caima apamuichi. 18Apamucpi Jesus chi yaicushca supaita sinzhita rimashcamanda chi musumanda llucshichira. Chasna supaita llucshichicpi chi ratullai aliyara. 19Chihuasha pai japishca runaguna Jesushuan pacalla cuintanacusha tapunaura, Imangahuata ñucanchiga supaita chi runamanda llucshichinataga mana usharanchi. 20Tapucpi nira, Canguna ansallahuas quirishaga shuc jatun ranataga ushanguichimi. Chiraicumi chi supaita llucshichinata mana usharanguichichu. Shuc mostaza nishca ichicua muyucuinta canguna ashilla quiricpihuas chi urcuta caimanda anchuri nisha canguna rimacpiga anchuringami. Canguna ñucata sinzhita quirishaga tucuita ushanguichimi. 21Chasna acpi mana micusha sasisha Yaya Diosta tapushallami cai tunu supaita anchuchinataga ushanguichi. 22Galilea partibi puriushcai Jesus pai japishca runagunata nira, Ñáuca Runa Tucuc acta japisha huanchihuanaungami. Chasna ashahuas quimsa (3) punzhaibi cutillata causarishami nira. Pai chasna rimashcata uyasha paihua runaguna yapa llaquirinaura. 24Capernaun llactama pactaushcai Diosta alabana huasimanda pagana cullquita japiccuna Pedrohuacpi pactasha tapunaura, Cangunata yachachic runaga Diosta alabana huasimanda pagana cullquita pagacchan nisha. 25Tapunaupi cutipara, Indá, pagac man. Huasha, huasima pactacpi Jesus paita tapura, Simon, cai pacha amugunaga pigunamandata cullquita japinaun. Paihuac runagunamandachu, shuc partigunamandachu japinaun. Imasata yuyaringui. 26Tapucpi Pedro nira, Shuc partigunamanda. Pedro chasna cutipacpi Jesus paita nira, Chasna acpiga ñucanchi Diospa quiquin runaguna asha chi cullquitaga mana paganachanchi. 27Chasna acpihuas paiguna ima piñarinauchun nisha Galilea cuchama risha andsilugri. Punda yacu aichahua shimi ucuibi shuc cullquita tupangaraungui. Chi cullquiga pactangami canmandas ñucamandas pagangahua. Chi cullquitaga paigunama cugri nira.
Copyright
Learn More


c: text/html

text:
1Chayraykun niykichis, manan importanchu ni pi kasqaykipas. Qanri, ¿creewaqchu chay millay huchakuna ruwaq runakunata huchachanaykipaq? ¡Qanqa manan huchachaytaqa atiwaqchu, nitaqmi ni pitapas juzgaytaqa atiwaqchu! Sichus pitapas huchachaspa, juzganki chayqa, qan kikillaykitan huchachakuspa acusakushanki, qanpas paykunapa ruwasqan huchakunata ruwasqaykirayku. 2Ichaqa yachanchismi, Diosqa pimanpas mana sayapakuspanmi, chay millay huchakunata ruwaq runakunataqa juzgan. 3Runamasiykita juzgaq runa, qanpas chay millay huchakunata ruwaq runakuna hinallataqmi ruwashanki. Chayri, ¿creewaqchu Diospa juzganan p'unchawmanta ishkapakuyta? 4Qanri, ¿manachu cuentata qokunki Diospa sumaq khuyakuyninmanta, hinallataq paciencianmantawan? Diosqa ancha pacienciayoq kaspan, qankunataqa suyashasunkichis, llapallan huchaykichismanta wanakuspa, payman kutirikunaykichista. 5Ichaqa rumi sonqo terco kaspaykichis, hinallataq Diosman mana kutirikusqaykichisraykun, qankunaqa aswan mastaraq Diosta phiñachishankichis, juzgana p'unchaw chayamuqtin, aswan mastaraq castigasqa kanaykichispaq. 6Runakunapa imapas ruwasqanman hinan, Diosqa sapankamaman pagapunqa. 7Diosqa wiña-wiñaypaq kawsaytan qonqa, allin kaqkunata ruwaspa, wiñay kawsayta mashkaq runakunaman. Paykunan mashkanku Diospa alabasqan kayta, hinallataq Diospa hatunchasqan kaytawan ima. 8Ichaqa Diosqa anchata phiñakuspanmi castiganqa, paypa contranpi hatariq runakunata, tukuy millay huchakunata ruwaspa kawsaq runakunata, hinallataq Diosmanta allin willakuykunata rechazaq runakunatawan ima. 9Hinaspapas huchakunata ruwaq runakunapaqmi kanqa ancha ñak'ariy, hinallataq ancha llakikuy ima. Chay ñak'ariykunan kanqa, primertaqa Israel nacionniyoq runakunapaq, hinamantaq huk law nacionniyoq runakunapaqwan ima. 10Ichaqa, Diosta kasukuspa, allin ruwaq runakunatan Diosqa alabanqa, hatunchanqa, hinallataq hawkayayta ima qonqa, primerta Israel nacionniyoq runakunaman, hinamantaq huk law nacionniyoq runakunamanwan ima. 11Saynatan Diosqa llapallan runata juzganqa, pimanpas mana sayapakuspa. 12Moisespa escribisqan leykunata mana reqsishaspa huchallikuq runakunapas juzgasqan kanqaku. Ichaqa manan Moisespa escribisqan leyman hinachu juzgasqaqa kanqaku. (Aswanmi paykunaqa concienciankuman hina, hinallataq kikinkupa leyninkuman hinan juzgasqaqa kanqaku). Ichaqa Moisespa escribisqan leykunata reqsishaspa huchallikuq runakunaqa, Moisespa escribisqan leyman hinan juzgasqa kanqaku. 13Diospaqqa, justo runakunaqa manan Moisespa leyninta uyariqlla runakunachu, aswanqa Moisespa leyninta uyarispa kasukuq runakunan. 14Huk law nacionniyoq runakunaqa, Diospa leyninkunata mana yachashaspankupas, kikinkupa kamachikuyninkuta cumplispankun, Diospa leyninkunataqa cumplishanku. 15Hinaspapas paykunaqa sonqonkupin yachanku, imas allin kaqkuna kasqanta, hinallataq imas mana allin kaqkuna kasqantapas. Chaymi ima mana allinkunatapas ruwaqtinku, otaq allin kaqkunata ruwaqtinkupas, chay conciencianku paykunataqa acusanqa otaq defiendenqapas. Chaymi paykunaqa concienciankupi yachakunku, huchayoqchus icha mana huchayoqchus kasqankutapas. 16Saynan kanqa juicio p'unchaw chayamuqtin. Chay p'unchawpin Señorninchis Jesucristontakama, kikin Diospuni juzganqa sonqonkupi tukuy ima secretokuna waqaychasqankutapas, Jesucristomanta willakusqanman hina. 17Israel nacionniyoq runamasiykuna, qankunamanta wakinniykichismi ninkichis: “noqaykuqa Israel nación llaqtayoqmi kayku”, nispaykichis. Hinaspan qankunaqa Moisespa leyninman hap'ipakunkichis, hinallataq Diosmantapas alabakuspa, khaynata ninkichis: 18“Noqaykuqa Moisespa escribisqan leykunata leespaykun, Diospa munakuyninmantaqa allinta yachayku. 19Ñawsa hina kaq runakunatan, allin kaqman pusayku. Tutayaqpi hina kaq runakunapaqmi, k'anchay hina kayku. 20Diosmanta mana yachaq runakunatan, yachachiyku. Humilde runakunapaqmi yachachiqnin kayku”, nispaykichis. Qankunaqa Moisespa escribisqan leyta leespaykichismi, Diosmanta allin yachachikuykunata, hinallataq cheqaq kaqtapas yachankichis. 21Ichaqa, huk runakunata yachachishaspaykichisri, ¿imanaqtintaq mana kikillaykichistachu yachachikunkichís? Qankunaqa, “manan suwakunachu”, nishaspaykichisri, ¿imanaqtintaq suwakunkichís? 22Qankunaqa, “manan waqllikunachu”, nishaspaykichisri, ¿imanaqtintaq waqllikunkichís? Qankunaqa, “taytacha mamacha idolokunataqa cheqnikunan”, nishaspaykichisri, ¿imanaqtintaq templonpi kaqkunatari suwakunkichís? 23Qankunaqa, “Moisespa escribisqan leykunatan yachayku”, nishaspaykichisri, ¿imanaqtintaq Diostari malpi qepachinkichís? Saynata Diospa nisqanta mana kasukuspaykichismi, qankunaqa Moisespa leyninkunata saruchakushankichis. 24Bibliapin escribisqa kashan: “Qankuna mana allinkunata ruwaspa kawsasqaykichisraykun, huk law nacionniyoq runakunaqa, Diosmanta malta rimanku”, nispa. 25Sichus circuncisión costumbreta ruwachikuspa Moisespa escribisqan leyta kasukunki chayqa, allinmi. Ichaqa, sichus circuncisión costumbreta ruwachikushaspayki, Moisespa escribisqan leyta mana kasukunkichu chayqa, manan ni imapaqpas valenchu chay circuncisión costumbre ruwachikusqaykiqa. 26Chayraykun niykichis, sichus huk law nacionniyoq runakuna, Moisespa escribisqan leyta mana yachashaspankupas, leypa kamachisqanta ruwanqaku chayqa, paykunan circuncisión costumbretapas ruwachikushankuman hina Diospaqqa aswan kashanku. 27Chayraykun circuncisión costumbreta mana ruwachikuq huk law nacionniyoq runakunaqa, leyta mana yachashaspankupas, qankunataqa juzgasunkichis. Saynataqa juzgasunkichis, qankuna leyta yachashaspaykichispas, hinallataq circuncisión costumbreta ruwachikushaspaykichispas, leyta mana kasukusqaykichisraykun. 28Qankunaqa Israel nación llaqtamanqa manan pertenecenkichis, Israel nación llaqtapa costumbrenkunata ruwasqaykichisraykuchu, nitaq circuncisión costumbreta ruwachikusqaykichisraykullachu. 29Aswanmi Israel nación llaqtamanqa pertenecenku, tukuy sonqonkuwan Diosta kasukuq runakuna. Saynata kasukuq runakunan sonqonku ukhupi circuncisión costumbreta ruwachikusqa hina kanku. Chaytaqa ruwan kikin Santo Espiritun, manan circuncisión costumbrechu. Ichaqa Diosta kasukuq runakunataqa, manan runakunachu alaban, aswanqa Diosmi.
Copyright
Learn More

robotstxt: allowed

filter: keep


text:
Giuseppe Meazza
Giuseppe Meazza sutiyuq runaqa, (* 23 ñiqin chakra yapuy killapi 1910 watapi paqarisqa Milano llaqtapi - 21 ñiqin chakra yapuy killapi 1979 watapi wañusqa Rapallo llaqtapi) Italya mama llaqtayuq piluta hayt'aqmi.
Tayta:
Churinkuna:.
Yuyarina
Klubkuna[llamk'apuy | pukyuta llamk'apuy]
Suñaykuna[llamk'apuy | pukyuta llamk'apuy]
Mama llaqta kampiunatukuna[llamk'apuy | pukyuta llamk'apuy]
Mamallaqtapura kampiunatukuna[llamk'apuy | pukyuta llamk'apuy]
Pirsunal suñaykuna[llamk'apuy | pukyuta llamk'apuy]
Willay pukyukuna[llamk'apuy | pukyuta llamk'apuy]
Kaypipas qhaway[llamk'apuy | pukyuta llamk'apuy]
Hawa t'inkikuna[llamk'apuy | pukyuta llamk'apuy]
- Commons nisqaqa multimidya kapuyninkunayuqmi kay hawa: Giuseppe Meazza.


text:
1Irmänucuna, nuwa Judas cartacallämü. Santiagupa wauguin caycä. Jesucristupa maquinçhu cawar, mandu-rurajnin caycä. Nuwanchita Tayta Diosninchi sumaj llaquipämanchi. Wawan cananchipaj acracamashcanchi. Washäcuj Jesúspis sumaj ricamanchi. 2Llapaniquita llaquipäcuj Tayta Diosninchi yanapayculläshunqui. Allilla cawaycachilläshunqui. Sumaj llaquipaycullaäshunqui. 3Wawacuna, unaypita-pacha cartacamuyta yarparpis, cananraj camäpacushcä. Washäcuj Jesúspita llapanchipis Tayta Diosninchipa maquinçhu cawanchi. Chaypis sumaj tantiyacushun. Tayta Diosninchiga rimashanta çharcunmi. Wawan caycar, shimintapis ama jungashunchu. Washäcuj Jesústapis ama caçharishunchu. Payman yupachicushanchi musyacänanpaj llapantapis allillata rurashun. 4Waquin runa irmänu-tucullar, pantachicur puriycan. Paycuna Taytanchi Jesucristutapis pampaman çhuran. Maquinçhu cawayta mana munar, shimintapis mana wiyacunchu. Manchäga marca-pingay cawan. ‹‹Juchata aparicullar puriptinchisi, Tayta Diosninchi mana ñacachimäshunpächu. Payga llaquipäcuj›› nir quiquinpa shungun munashallanta ruran. Unaypita-pacham ichanga Tayta Diosninchi shiminta musyachicuran: ‹‹Pantachicujcuna ñacayman çhayanga›› nir. 5Unay Israel runacunapa willapanta musyaptiquisi, mä, yarpärishun. Israel runacunata llaquipar, Egipto marcapita Tayta Diosninchi jishpichicamuran. Mana wiyacuptinmi ichanga, chaqui pacha quinrançhu ushyaypa ushyaran. 6Mana wiyacuj anjilcunatapis chacaj pachaman Tayta Diosninchi wiçhgaycuran cay pacha ushyacänan junajcaman. Paycuna quiquinpa cargun captinsi, alliman çhurash caycaptinsi, Tayta Diosninchita apäriyta munaran. Chaypita cadinawan wancuraycur chacaj pachaman wiçhgaycuran. Cay pacha ushyacänan junaj ima juchan cashantapis jurgapanga. 7Sodoma marca runacunatapis, Gomorra marca runacunatapis, chay quinran marca runacunatapis Tayta Diosninchi mana upij ninaçhu ñacaycächin llapanchi ricacunanchipaj. Paycuna mana wiyacur, jucwan-jucwan cacuran. Marca-pingay cawaran. 8Paycuna imaman çhayash captinsi, chay pantachicujcunapis: ‹‹Tayta Diosninchi ricaripamasha›› nir marca-pingay cawarcaycan. Washäcuj Jesústapis pampaman çhurarcaycan. Tayta Diosninchipa anjilnincunatapis ashllir ushyarcaycan. 9Mayur anjil Miguelmi ichanga Moiséspa ayanta supaywan jiçhunacurpis, mana ullgüparanchu. Manchäga niran: ‹‹Supay, quiquin Tayta Diosninchi piñacushunqui.›› 10Pantachicujcunam ichanga imata rimashantapis mana tantiyar, pitapis pampaman çhuran. Ricaycarsi, uywacuna-jina imatapis mana tantiyanchu. Chaypis tucuyta ruran ushyacayman çhayanallanpaj. 11Paycuna llaquipaypaj ñacanga. Caínpa llupinpa jatin. Balaampa llupinpa jatir, jillay-raycullar imatapis ruran. Coré-jina Tayta Diosninchita ticrapacushanpita wañuytapis taringa. 12Alli ricanacur micupacäriptiquipis, pantachicujcuna pingaypaj imatapis manacajcunallata ruran. Manchapacuytapis mana yaçhanchu. Shungun yarpashallanta imatapis ashin. Yangalla alli-tucunpis. Pantachicujcuna alli-tucur purishanpita tincuchiypa tantiyacushun. Tamya jallarinan wichan pucutayta ricar: ‹‹Allipaj tamyamunga›› nir cushicunchi. Pucutayta wayra jucläpa apacuptinmi ichanga: ‹‹Pucutay yangalla ricarimusha›› ninchi. Rüta yüra wayunan wichanpis: ‹‹Mishquita micushun›› nir cushicunchi. Chaquishta tarirmi ichanga, llaquicunchi: ‹‹Chaquish caycaptin, sapirichun›› nir. 13Mayu çhayar pushgaynin ricarishan-jina pantachicujcunapis manacajcunallata rurar, pingayman çhayan. Shicwaj istrïlla illaricäcushan-jina pantachicujcunapis chacaj pachaman illarijpaj çhayanga. 14Pantachicujcuna ñacananta musyachicur, Adánpa willcan Henocpis niran: ‹‹May-may anjilnincunawan Tayta Diosninchi shaycamunga. 15Llapan runapa juchanta jurgapänanpaj shamunga. Jucha aparicujcunata, pampaman çhurajcunata, llapantam ñacayman çhayachingapaj. Juchaçhu arushanman-tupu, ashllicushanman-tupu ñacachingapaj.›› 16Pantachicujcuna imallapitapis ullguycan. Imapitapis jagayaycan. Shungun munashallanta ashiycan. Imatapis munarmi ichanga, pitapis alli-tupan. Cushichipan. 17Wawacuna, nuwanchim ichanga Taytanchi Jesucristupa shiminta ama jungashunchu. Caçhancunawan shiminta tantiyachimashcanchi. 18Paycuna niran: ‹‹Jesucristu cutimunanpaj wallcana pishiptin, runacuna mana manchapacunganachu. Manchäga Tayta Diosninchita ashllinga. Shungun munashallanta imatapis ruranga.›› 19Paycuna chiquinacuyllaçhu, irmänucunata raquicächiyllaçhu arun. Mana Espíritu Santupa maquinçhu cawar, quiquinpa shungun munashallanta imatapis ruran. 20Irmänucunallau irmänu, nuwanchim ichanga Tayta Diosninchiman sumaj yupachicushun. Shungun munashallanta rurar, juc shungulla cawashun. Espíritu Santu shacyächimashanchiman-tupu Tayta Diosninchita mañacushun. 21Tayta Diosninchi llaquiycämaptinchi, maquillançhu cawashun. Taytanchi Jesucristupis llaquipaycämanchi. Cutimur, shuntacamäshunpaj maquinçhu imaycamanpis cawananchipaj. Chaymi mana yamacällar shuyäcushun. 22Llutäpacujcunata llaquipar, tantiyachicushun Tayta Diosninchiman sumaj yupachicunanpaj. 23Supaypa maquinçhu purijcunatapis jishpichishun Tayta Diosninchipa maquillançhu cawananpaj. Manchäga ninaçhu ñacangapaj. Juchaçhu arujcunata llaquiparsi, llupinpa ama jatishunchu. Runapa rurin müdanan janra cashan-jina paycunapa shungunpis janra. Juchallaçhu arun. Chaymi llaquipar, juchan mana aypäshunayquipaj Tayta Diosninchita manchapacunquiman. 24- 25Wawacuna, Tayta Diosnillanchita imay-imaypis alliman çhurayculläshun. Payga shungun munashanta imatapis camacächin. Payman pipis mana tincunchu. Payga sumaj munayniyuj. Munayniyuj jucha aparicuypita jishpichimänanchipäpis, juchaynajta ricay ñawinman çhayachimänanchipäpis. Quiquinmi Taytanchi Jesucristuta caçhamusha washämänanchipaj. Paypa ñaupanman çhayar, jatunpa cushicushunpaj. Chaynuy caycullächun.
Copyright
Learn More


text:
1Chay punchawkunapim wakin runakuna Jesusman willarqaku: —Galilea lawmanta kaqkunam animalkunata wañuchichkarqaku Diospaq ofrecenankupaq hinaptinmi Pilatopa kamachisqan runakuna paykunata wañurachirqa —nispa. 2Chaymi Jesusñataq nirqa: —¿Creenkichikchu Galilea lawpi wakin runakunamantapas astawan huchasapa kasqankurayku chayna wañuchisqa kasqankuta? 3Nikichikmi manam chaynachu. Huchaykichikmanta mana wanakuspaqa qamkunapas chaynam wañunkichik. 4¿Siloe llaqtachapi torrem tuñiykuspan chunka pusaqniyoq runakunata wañurachirqa? ¿Creenkichikchu Jerusalenpi runakunamantapas paykunaqa aswan huchasapa kasqankuta? 5Nikichikmi manam chaynachu. Huchaykichikmanta mana wanakuspaqa qamkunapas chaynam wañunkichik. 6Jesusmi rikchanachispan nirqa: —Huk runapa uvas huertanpim higos sacha karqa. Rurunta maskaptinñataqmi mana karqachu. 7Chaymi huerta cuidaqta nirqa: “Kimsa watañam kay sachapa rurun maskasqay ichaqa manam kanchu. Kuchuruyña amaña kichkichakunanpaq” nispa. 8Hinaptinmi chay cuidaqñataq nirqa: “Señor, kay watatawanraqyá dejaykuy. Muyuriqninta aspiruspaymi wanuta hinarusaq. 9Icharaqpas rurunman, mana chayqa kuchurachinkiñachiki.” 10Samana punchawpim huñunakunanku wasipi Jesus yachachichkarqa. 11Chaypim kachkarqa chunka pusaqniyoq wataña onqoq warmi. Kurkunpalla puriqta demonio ruraruptinmi derecho puriytaqa mana atirqachu. 12Payta Jesus rikuruspanmi qayaykuspa nirqa: —Mamáy, sanoñam kanki —nispa. 13Makinta hawanman churaykuptillanmi derechakuruspan Diosta alabarqa. 14Huñunakunanku wasipi jefeñataqmi samana punchawpi Jesus sanoyarachiptin runakunata nirqa: —Soqta punchawmi llamkanapaq punchawkunaqa. Chay punchawkunapi hamuptikichikyá sanoyachisunkichik, ichaqa ama samana punchawpichu —nispa. 15Hinaptinmi Señorñataq contestarqa: —Iskay uya runakuna, qamkunapas samana punchawpim buesnikichikta otaq asnoykichikta paskaspa yakuman pusankichik. 16Abrahampa mirayninmanta kaq kay warmitam chunka pusaqniyoq wataña Satanas ñakarichirqa. Chaychu samana punchawña kachkaptinpas mana sanoyaykachiyman. 17Chaynata niptinmi lliw enemigonkuna penqaypi rikurirurqaku. Runakunañataqmi admirakuypaq tukuy rurasqankunata qawaspanku anchallataña kusikurqaku. 18Jesusmi nirqa: —¿Imaynataq Diospa munaychakusqanqa? ¿imawantaq tupanachiyman? 19Diospa munaychakusqanqa rikchakun huk runapa tarpusqan mostaza muhumanmi, montearunankama wiñaruptinmi silguerokunapas kallmankunapi qesachakun. 20Jesusmi huk rikchanachiytawan nirqa: —¿Imawantaq tupanachiyman Diospa munaychakusqantaqa? 21Rikchakunqa huk warmi kimsa tupu harinata chapuruptin poqorachiq qonchumanmi. 22Jerusalenman Jesus rispanmi llaqtakunapi hinaspa llaqtachakunapi yachachirqa. 23Chaymi huk kaqnin tapurqa: —Señor ¿asllachum salvakunqaku? —nispa. Chaymi payñataq nirqa: 24—Achkaqmi yaykuyta munanqaku aswanqa manam atinqakuchu, chaynaqa kichki punkun yaykuytayá procuraychik. 25Punkuta wasiyoq wichqaruptinmi hawamanta takaspa: “Señor, kichaykamullawayku” ninkichik chaymi payñataq nimusunkichik: “Manam reqsikichikchu, maylawmanta kaqchá kankichikpas” nispa. 26Hinaptinmi qamkunañataq ninkichik: “Señor, qanwanmi mikurqanikupas, upyarqanikupas, plazaykupitaqmi yachachirqankipas” nispa. 27Hinaptinmi payñataq nimusunkichik: “Manam reqsikichikchu, maylawmanta kaqchá kakunkichikpas, qayllaymanta asuychik mana allin ruraqkuna” nispa. 28Hawaman qarqoramusuptikichikmi Abrahamta, Isaacta, Jacobta hinaspa willakuqkunata Diospa munaychakusqanpi qawarispa waqankichik. Mana ima rurayta atispam kiruykichiktapas kirichichichinkichik. 29Diospa munaychakusqanpi tiyaspa mikunankupaqmi hamunqaku tukuy hinastinmanta. 30Qepa kaqkunam puntanqaku, punta kaqkunañataqmi qepanqaku. 31Fariseokunapas chay horallapim Jesusman chayaruspanku nirqaku: —Herodesmi wañurachisunaykipaq munapayasuchkanki, pasakuy kaymanta —nispa. 32Chaymi Jesusñataq nirqa: —Rispaykichik chay atoqta nimuychik: “Kay punchawkunapiraqmi demoniokunata qarqospay onqoqkunata sanoyachisaq. Kay-kay punchawkunañataqmi ruranayta tukusaq.” 33Kay punchawkunapiqa rinaypunim maymi rinayta. Diosmanta willakuqqa manam wañunmanchu Jerusalenmanta hawapiqa. 34—¡Jerusalen, Jerusalen! ¡Qamqa Diosmanta willakuqkunatam wañuchinki! ¡Qanman kachamusqa runakunatam rumiwan chamqapanki! Rapran ukupi chiwchinkunata wallpa huñuykuq hinam achka kutita munarqani runaykikuna huñuykuyta ichaqa manam munarqankichu. 35Chayraykum wasikichik chunninqa. Nikichikmá, manañam rikuwankichikñachu: “Alabasqayá kachun Señorpa sutinpi hamuqqa” nispa niwanaykichikkama.
Copyright
Learn More


text:
1Ancha munasqay amigoypaq takisaq, paypa uvas chakranmantan takisaq: Amigoypa uvas chakranmi allin ruruq qhatapi karqan. 2Paymi hallp'ata chakmarqan, ruminkunata pallarqan, hinaspa allinnin uvas yurata plantarqan. Chay chawpipitaq qhawananpaq torreta sayarichirqan, wakichillarqantaq uvas sarunatapas. Payqa yuyaykurqanmi misk'i uvasta chay chakranmanta hoqariyta, ichaqa p'osqo uvastan chay chakraqa rurusqa. 3Chaymi amigoyqa nin: Jerusalenpi tiyaqkuna, Judá runakuna, qankuna chaninchaychis mayqenmi mana allinchu kayku, ¿uvas chakraychu? Icha, ¿ñoqachu? 4¿Imatawantaq uvas chakraypaq ruwayman karqan? ¿Aswan imapas ruwanaytachu mana ruwarqani? Ñoqaqa misk'i uvas rurunantan suyakurqani, ¿imanaqtintaq p'osqo uvastari rururqan? 5Chay hinaqa imatachus uvas chakrata ruwayta yuyaykushani chaytan willasqaykichis: Kanchachasqaytan paskarqapusaq t'ustunankupaq, perqantan thunirqosaq sarunankupaq, 6purunyachisaqtaqmi. Manan pipas kuchupanqachu, manallataq qorananqapaschu, lliw qorakunan khiskakunan hunt'aykunqa. Phuyutapas kamachisaqmi chay chakraman ama parananpaq, nispa. 7Tukuy-atiyniyoq Señor Diospa uvas chakranqa Israel runakunan, paypa q'ochukunan chakraqa Judá suyu runakunan. Payqa chanin ruwaytan maskharqan, ichaqa runa wañuchiyllatan paykunapi tarirqan, cheqaq ruwaytan maskharqan, ichaqa ñak'arichisqakunaq qapariyllantan uyarirqan. 8¡Ay, qankunamanta, aswan-aswanta wasikunata rantiqkuna, aswan-aswanta hallp'akunata rantiqkuna! Asneqmanqa manañan pipaqpas campo kapunqañachu, qankunaqa sapallaykichisñan kay suyupi tiyankichis. 9Tukuy-atiyniyoq Señor Diosmi juraspa niwan: Hatuchachaq wasikunaqa wikch'usqapunin kanqa, ancha sumaq wasikunapas ch'usaqmi qhepanqa. 10Chunka masa toroq huk p'unchay uvas chakra llank'asqanmantan huk mak'as vinollata horqonqaku. Chunka arroba trigo muhupas huk arroballatan rurunqa, nispa. 11¡Ay, qankunamanta! ¡Tutallamanta hatarispan machanaman phawarinkichis! Tutakaman qhepakunkichis t'ili machanaykichispaq. 12Hatun mikhuyniykichispin askhallaña vinoqa, tocankichistaq arpakunata, tawtinkukunata, tinyakunata, qenakunata ima, Señor Diospa ruwasqantataq ichaqa mana kasurparinkichischu, paypa ruwashasqantaqa manan entiendenkichischu. 13Chaymi qankunaqa mana entiendesqaykichisrayku preso apasqa kankichis, llapa umallikunan yarqaymanta wañunkichis, wakintaq ch'akiymanta pisipankichis. 14Wañuy-pachapas huk phiña animal hinan siminta kicharin mana hayk'aq saksaq hina, llaqtata, umallinkunatawan, q'ochukuykunapi kawsaq runakunatawan oqoykunanpaq. 15Runakunaqa sinchi huch'uyyachisqan kanqa, hatunchakuqkunapas k'umuykachisqan kanqa. 16Tukuy-atiyniyoq Señor Diosmi ichaqa chaninchayta ruwaspa hatun-kayninta rikuchinqa, ch'uya Diosqa chaninta ruwaspan ch'uya-kayninta rikuchinqa. 17Qhapaqkunaq wasin thunisqakunapin cabrakuna mikhunqa, ovejakunapas mikhunanku cheqaspi hinan mikhunqaku. 18¡Ay, qankunamanta! Waskhawan chutamushaq hinaraqmi huchata apamunkichis, carretata caboyawan aysamushaq hinaraqmi mana chanin kaykunata rikhurichimunkichis. 19Qankunan ninkichis: Usqhaylla Diosqa ruwananta ruwachun, chayta rikunanchispaq, usqhaylla Israelpa Ch'uya Diosninqa yuyaykusqanta hunt'achun, chayta yachananchispaq, nispa. 20¡Ay, qankunamanta! Mana allintan “allinmi” ninkichis, allintataq “manan allinchu” ninkichis, k'anchaytan laqhayaqman tukuchinkichis, laqhayaqtataq k'anchayman tukuchinkichis, haya kaqtan misk'iman tukuchinkichis, misk'itataq hayaman tukuchinkichis. 21¡Ay, qankunamanta! Yachaysapa tukuqkuna, yuyaysapa tukuqkuna. 22¡Ay, qankunamanta! Machaypi kusa llalliqkuna, trago tupachiypiqa manan pipas atipasunkichischu. 23Qankunaqa huchayoq runatan lluk'iykusqanrayku “manan huchayoqchu” ninkichis, mana huchayoq runatataq uyarichikusqanta mana kasurparinkichischu. 24Qankunaqa Tukuy-atiyniyoq Señor Diospa kamachikuyninkunatan pisicharqankichis, Israelpa Ch'uya Diosninpa simintan wikch'urqankichis, chaymi ch'aki pajata hina nina ruphasunkichis, ninaq ruphasqan ichhu hinan chinkaykunkichis, ismusqa saphi hinan kankichis, ch'aki t'ika hinan wayraq phukurparisqan kankichis. 25Señor Diosqa llaqtan contran k'arakta phiñakun, paykunata muchuchinanpaqmi sayarin. Orqokunan chhaphchikun, ayakunapas q'opa hinan callekunapi wikch'u-wikch'u qhepan. Chaywanpas paypa k'arak phiñakuyninqa manan thaninchu, aswanpas Señor Diosqa “muchuchisaqmi” nishallanpunin. 26Paymi karupi kashaq suyuta waqyarinanpaq banderata hoqarin, sinchi karupi kashaq llaqtatan payqa silbarin. ¡Paykunaqa wayra hina phawaspan chayarqamushanña! 27Paykuna ukhupiqa manan kanchu pisi kallpapas sayk'usqapas, paykunaqa manan puñunkuchu, puñuywanpas aysachikunkuchu, chumpinkupas allin watasqakaman, usut'ankuq watunpas allinkaman. 28Wach'inankupas allin ñawch'isapakaman, llapan p'eqtankupas allin wakichisqakaman. Caballonkuq chaki phapatunpas ch'ila rumi hinan, carretankuq ruedanpas muyuq wayra hinan. 29Paykunaqa león hinan qaparinku, malta león hinan hiriririnku, mikhunanta hap'ispan qhansapakunku, mikhunanta apashaqtinqa manataqmi pipas qechunmanchu. 30Chay p'unchaymi chay suyuqa Israel contra lamar-qocha hina qaparinqa, pipas qhawashaqtaq hallp'a pachata rikunqa laqhayaywan k'uyuykusqata, hanaq pacha k'anchaypas ati phuyuwan tutayaykushaqta.
Copyright
Learn More


text:
1¡Rïcucuna, wiyacayämay! Fiyu cayashgayquipitami juicio nalcho nacayanquipä. ¡Sayno cananpä caycaptenga wagayay! 2Imata shuntayashgayquipis ismurmi ushacangapä. Mödanayquicunatapis puyumi ushangapä. 3Gamcunaga rïcu cayänayqui cashlami imaycatapis ruraycäyanqui. Cay pasacho rïcu cayaptiquipis juicio nalchöga say shuntayashgayqui guellayniquicunapis y goriquicunapis manami salvayäshunquipäsu. Pobricunata yanapänayquipa trucan quiquilayquipä riquëzayquita shuntashgayquipitami in ernucho rupar nacayanquipä. 4Mana pägaypa arusiyashgayquipitami mincayniquicuna Tayta Diosninsita wagapaycäyan. Paycunapa weguinpa chaninpitami munayyog Tayta Diosninsi juzgashunquipä. 5Cay pasachöga gamcuna cawaycäyanqui guellayniqui captin jusalicuyashpayquimi. Saynöpis más rïcuyänayqui cashmi de endicuyta mana puëdeg jusaynag runacunata wanusiyashcanqui. Sayno cayashgayquipitami gamcunaga pishtanapä werayäsish uywano destinash caycäyanqui. 7Waugui-panicuna, Jesucristo cutimushganyag mana ajayaypa pay munashganno cawayay. Musyansimi murupacogcuna cosechayänanpä murushgancunata pogushganyagrä shuyaräyashganta. 8Saynöla gamcunapis lapan shonguyquicunawan yäracur Señorninsi Jesucristuta mana ajayaypa shuyacuyay. Payga cutimunanpänami caycan. 9Waugui-panicuna, Jesucristo cutimur runacunata juzgananpä caycaptenga ama jamuränacuyaysu. Jamuränacuyaptiquega pay juzgayäshunquipämi. 10Yarpäyay Tayta Diosninsipa profëtancuna imano cawayashgantapis. Paycunaga ima nacaycho carpis mana ajayaypami Tayta Dios munashganno cawayargan. Saynöla gamcunapis ima nacaycho carpis mana ajayaypa Dios munashganno cawayay. 11Musyansimi Tayta Diosninsi munashganno mana ajayaypa cawagcuna cushishla cayänanpä cashganta. Tantyayay Job yupa nacarpis Tayta Diosninsiman mana ajayaypa yäracushganta. Sayno yäracuptinmi Tayta Diosninsi cuyapäcog cashpan payta yanapargan. Tayta Diosninsega nogansitapis mana gongaypami imaypis cuyapämansi. 12Waugui-panicuna, jurag cagtaga Tayta Diosninsi juzgangapämi. Sayno caycaptenga ama imaypis jurayaysu. Jurayänayquipa trucanga imatapis shumag tantyacuycur parlayanqui. Cumpliyänayquipä captenga auniyanqui y mana cumpliyänayquipä captenga ama aunipäyanquisu. 13Maygayquipis laquicorga Tayta Diosninsi yanapäyäshunayquipä manacuyay. Saynöla maygayquipis cushish carga Tayta Diosninsita agradëcicur alabayay. 14Maygayquipis gueshyarga mayor wauguicunata gayasiyämunqui Tayta Diosta manacuyänanpä. Paycunami Jesucristupa jutincho aceitita umayquiman winaparcuyäshushpayqui Tayta Diosninsita manacuyanga aliyänayquipä. 15Lapan shongunwan yäracur Tayta Diosninsita manacuyaptenga aliyanquipämi. Saynöpis jusalicush car Tayta Diosninsita perdonta manacuptiquega pay perdonashunquipämi. 16Sayno caycaptenga gueshyaycashgayquipita aliyänayquipä piwanpis rimanacush car perdonanacuyanqui. Saynöla jucniqui jucniquipäpis Tayta Diosta manacuyay. Tayta Diosninsi munashganno cawag runa manacuptenga manacushgannöla cananpämi yanapangapä. 17Profëta Elías manacushgantapis Tayta Diosninsi wiyarganmi. Mana tamyamunanpä lapan shongunwan Tayta Diosninsita pay manacorgan. Sayno manacuptinmi tamyamorgansu quimsa wata sogta quilantin. Saypita yapay tamyamunanpä Tayta Diosninsita manacuptin tamyamorganna. Yapay tamyamuptin runacuna murupacuyashganpis wayorganna. Elías nogansino runala caycaptin manacushganta Tayta Diosninsi wiyaycarga nogansitapis wiyamäshunmi manacushgansita. 19Waugui-panicuna, Jesucristuta chasquicurcur mayganpis jusalicur cawaptenga tantyasiyay Jesucristuta cäsucur cawayänanpä. Sayno tantyasirmi salvaycäyanqui in ernuman mana gaycush cayänanpä. Saynöpami perdonash cayanga lapan jusalicushganpita.
Copyright
Learn More


text:
1Tëta Abrahampa y rey Davidpa mirenincunapitam Jesucristoqa yuricorqan. Y quecunam Jesucristupa awiluncuna cayan: 2Abrahampa tsurinmi carqan Isaac; Isaacpa tsurinnam Jacob; Jacobpa tsurinnam carqan Juda y wauqincuna; 3Judaqa carqan Tamarpa qowanmi; wamrancunanam carqan Zera y Fares; Farespa tsurinnam carqan Esrom; Esrompa tsurinnam Aram; 4Arampa tsurinnam Aminadab; Aminadabpa tsurinnam Nason; Nasonpa tsurinnam Salmon; 5Salmonqa carqan Rabpa qowanmi; wamrancunanam carqan Boos; Boosqa carqan Rutpa qowanmi, y tsurinnam carqan Obed; Obedpa tsurinmi carqan Isai; 6Isaipa tsurinnam carqan rey David. Rey Davidpa tsurinnam Salomon; Salomonpa mamannam carqan Uriaspa biudan; 7Salomonpa tsurinnam carqan Roboam; Roboampa tsurinnam Abias; Abiaspa tsurinnam Asa; 8Asapa tsurinnam Josafat; Josafatpa tsurinnam Joram; Jorampa tsurinnam Ozias; 9Oziaspa tsurinnam Jotam; Jotampa tsurinnam Acas; Acaspa tsurinnam Ezequias; 10Ezequiaspa tsurinnam carqan Manases; Manasespa tsurinnam Amon; Amonpa tsurinnam Josias; 11Josiaspa tsurinnam carqan Jeconias y wauqincunapis; Jeconias rey quecanqan watachomi israel nunacunata Babilonia nunacuna presurcur apacuyarqan marcancunaman. 12Tse tiempuchonam Jeconiaspa tsurin Salatiel yuricorqan; Salatielpa tsurinnam carqan Zorobabel; 13Zorobabelpa tsurinnam Abiud; Abiudpa tsurinnam Eliaquim; Eliaquimpa tsurinnam Asor; 14Asorpa tsurinnam Sadoc; Sadocpa tsurinnam Aquim; Aquimpa tsurinnam Eliud; 15Eliudpa tsurinnam Eleasar; Eleasarpa tsurinnam Matan; Matanpa tsurinnam Jacob; 16Jacobpa tsurinnam carqan Jose; Josenam Mariapa qowan carqan; y Mariapa wawannam carqan Dios Acrashqan Jesucristu. 17Tëta Abrahampita asta rey Davidyaq chunca chuscu (14) awilucunam cayarqan. Rey Davidpita asta Babiloniaman israel nunacunata presu apayanqanyaqpis jina chunca chuscu (14) awilucunam cayarqan. Tsenollam jina Babilonia marcacho israel nunacuna presu cayanqanpita asta Dios Acrashqan yuriconqanyaqpis chunca chuscu (14) awilucuna cayarqan. 18Quenomi carqan Jesucristupa yuriquinin: Jesucristupa maman Mariam, casacuyänanpaq Josewan parlayashqana cayarqan. Peru Josewan manaraq juntacarmi, Mariaqa Santu Espiritupa poderninwan qeshyaqyärerqan 19Joseqa alli nuna carmi, tse nobian Maria qeshyaqyäquicuptin, mana desonrananrecur paquellapa jaqirita munarqan. 20Tseno jaqiriquita pensarishqa quecaptinmi, Diospa anjelnin Joseta sueñinincho, queno nerqan: —Davidpa castan Jose, ama mantsaquïtsu Mariawan casaquita. Porqui Santu Espiritupa poderninwanmi pëqa qeshyaq tucushqa. 21Tsemi wamran yuririptin, jutin churanqui Jesusta. Porqui pemi peman marcäcoqcunataqa jutsancunapita salbanqa —nir. 22Quecuna pasacushqa Diospa une profetan willaconqan cumplicänanpaqmi. Tse profetam queno nishqa carqan: 23“Juc shipashmi donsellallaraq quecar qeshyaq tuconqa y juc ollqu wamratam qeshpiconqa. Pepa jutinmi churayanqa ‘Emanuel’ ” (Emanuel ninanqa “Noqantsicwanmi Dios quecan” ninanmi.) 24Josenam tsecunata sueñuquicur punonqanpita riyaramur, anjel nenqanta cäsucurnin, Mariata ellucurcorqan warminpaq. 25Peru Joseqa Mariawan manaran juntu punuyarqanraqtsu, manaraq wamaqshu wamranta qeshpicuptin. Wamra yuricuriptinnam, jutin churarqan Jesusta.
Copyright
Learn More


text:
1Yaw, Nínive llaqta, thuniqniykin qan contra phawamushan. ¡Pukarapi soldadoykikunata sayarichiy! ¡Ñanta makilla qhawachiy! ¡Allinta kallpachakuy! ¡Kallpasapaykikunata huñuykuy! 2Qechuqninkunaña llat'anarqanku chaypas, uvas chakrankutaña chaqorqanku chaypas, Señor Diosmi Jacobpa hatun-kayninta wakmanta t'ikarichinqa, Israelpa hatun-kayninta wakmanta rikhurichinqa. 3Awqa soldadokunaq escudonqa pukan, maqanakuqkunaq p'achanqa sansaq pukan. Phawaykunankupaqmi wakichikunku, llusk'achasqa carretankun k'anchaywan lliphipin, caballonkun phawariy-phawariyllaña kashan. 4Carretakunan callekunapi phawaykachan, plazakunapin phawaykachan, hap'ichisqa nina hinan k'anchan, illapa hinan q'enqo-q'enqota phawan. 5Umalliqa allinnin soldadonkunatan waqyan, paykunataqmi tanqarparinakusparaq hamunku, llaqta perqamanmi phawaykunku, patankupin qatana hina escudokuna kashan perqa patamanta ch'aqemusqakunawan mana k'irisqa kanankupaq. 6Mayu hark'achisqakunan q'asarparikun, reypa wasintaq thunirparikun. 7Llaqta reinatan presota apanku, kamachin warmikunan urpi hina khuyayta anchinku, qhasqonkuta takakuspankun waqashanku. 8Nínive llaqtaqa qocharayaq unu hinan, q'asarparisqa qochamanta hinan runankunaqa wakwarqonku. Paykunatan kunkayoqta waqyanku: ¡Sayaykuychis! ¡Kutirimuychis! nispa, manataqmi mayqenpas kutirimunchu. 9¡Qolqeta horqoychis! ¡Qorita qechuychis! ¡Imaymanan hunt'a kasqa! ¡Imaymana illan kasqa! 10¡Thunisqan, llat'anasqan, ch'usaqyachisqan Niniveqa kapushan! Runakunan mancharisqa chiriyanraq, tullunkun mana takyanchu, cuerponkun manchasqa khatatatan, uyankupas q'ellumanraqmi tukun. 11¿Maytaq leonkunaq t'oqon hina Nínive llaqtaqa? Chaypin uña leonkunaman mikhuchirqanku, orqo leonpas, china leonpas, uña leonkunapas chaypin mana imanasqalla tiyarqan. 12Chay leonqa askhatan uñankunapaq wañuchirqan, chinanpaqpas hap'isqanta llik'irqarirqan, t'oqonkunatapas mikhunawan hunt'achirqan. 13Tukuy-atiyniyoq Señor Diosmi nin: Ñoqaqa qan contran kashani, awqa-tinkuna carretaykikunata kanaykuspan q'osñirichisaq, awqa-tinkuypin soldadoykikunata wañuchisaq, manañan hukkunata llat'anankiñachu, manañataqmi hayk'aqpas kachapuriykikunaqa manchachispa rimanqakuñachu, nispa.
Copyright
Learn More


text:
1Atenas marcapita aywacurmi Corinto marcamanna Pablo chayargan. 2Tsaychömi Aquila jutiyog Israel runawan reguinacorgan. Aquilaga Ponto nishgan provinciacho yureg runami cargan. Payga Romacho tashganpitami warmin Priscilawan tsayrag Corinto marcaman chayargan. Tsayman aywacärergan lapan Israel runacunata Romapita emperador Claudio gargushga captinmi. 3Priscilawan Aquilami toldëra rurayta yachapäcorgan. Pablupis toldëra rurayta yacharmi paycunawan targan toldërata rurashpan. 4Cada sábado jamay junagmi sinagogaman Pablo aywargan. Tsaychömi Israel runacunata y mana Israel runacunatapis yachatsergan Jesucristuta Tayta Diosnintsi salvamänantsipag cachamushganta. 5Macedonia provinciapita Silaswan Timoteo chayaptinnami Pabloga aruyninta cachaycur waran waran Jesucristupa wilacuyninta wilacorgan. Wilacurmi Israel mayincunata tantyatsergan runacunata salvananpag Jesucristo shamushganta. 6Tsauraga Israel runacuna Pablupa contran sharcapäcushpan payta tucuyta ashlergan. Tsaymi röpanta tapshirishpan Pablo caynog nergan: “Jesucristuta mana chasquicushpayquimi quiquiquicuna jutsayog caycanqui Tayta Diosnintsi infiernuman gaycushunayquipag. Jesucristupa wilacuyninta wilapashgächönaga manami jutsayognatsu cä. Gamcuna chasquicuyta mana munapäcuptiquimi mana Israel runacunamanna aywashag Jesucristupa wilacuyninta wilapänäpag.” 7Tsauraga tsay sinagogacho yachatsinanpa trucanga Pablo aywargan Ticio Justupa wayinman tsaychöna yachatsinanpag. Justoga mana Israel runa caycarpis Tayta Diosnintsi munashgannog cawag runami cargan. Paypa wayenga cargan sinagogapa naupalanchömi. 8Tsaycho yachatsiptinmi sinagogapa mandagnin Crispo jutiyog runa wayincho tagcunawan Jesucristuta chasquicärergan. Jesucristuta Crispo chasquicushganta mayaycurmi Corinto marcacho waquin runacunapis Jesucristuta chasquicur bautizacärergan. 9Juc tsacaymi Pabluta yuriparcur Jesucristo caynog nergan: “Mana mantsacuypa pitapis wilacuynëta wilapay. 10Mana cachaypami gamta yanapaycä cay marcacho imapis mana pasashunayquipag. Nogata chasquicamänanpäga atsca runacunami caycan cay marcacho.” 11Tsaynog niptinmi Corinto marcacho Pablo targan juc wata sogta quilla, Jesucristupa ali wilacuyninta yachatsishpan. 12Galión jutiyog runa Acaya provinciapa mandagnin canan witsanmi Pabluta tsarircur Israel runacuna apapäcorgan Galionpa despächunman. 13Tsaychömi paycuna nipäcorgan: “Cay runaga Romacho mandamagnintsi emperador mana munashgan religiontami yachaycätsin. Tsaymi payta gamman apamushcä lutanta yachatsishganpita castiganayquipag.” 14Tsauraga Pablo rimananpag caycaptin Israel runacunata Galión caynog nergan: “Cay runa leynintsicuna nishganta rasunpa mana cäsuptenga nimashgayquicunata chasquëmanmi. 15Costumbrilayquicunapita rimanacuptiquega manami imatapis musyayta munätsu. Tsay rimanacushgayquitaga quiquiquicuna arreglapäcuy.” 16Tsaynog nirmi paycunata despächunpita gargorgan. 17Paycunawanmi caycargan sinagogapa mandagnin Sóstenes. Israel runacunata garguptinmi despächo puncucho mana Israel cag runacuna chiquishpan Sóstenesta magapäcorgan. Despächo puncucho magapäcuptinpis Galionga manami washargantsu. 18Tsaypita atsca quillaragmi Pablo targan Corinto marcacho. Nircurnami waugui-panicunapita despidicur Cencrea marcaman aywargan. Tsaychönami agtsanta rutucorgan Tayta Diosnintsita promitishganta cumplinanpag. Tsaypitanami Priscilawan y Aquilawan Siria provinciaman büquiwan aywapäcorgan. 19Efeso marcaman chayaycurmi sinagogaman aywargan Jesucristo salvamagnintsi cashganta wilacunanpag. Tsaypitanami Priscilata y Aquilata cachaycur Efesupita Pablo aywacorgan. 20Tsaynog aywacuycaptinmi tsay sinagogacho juntacag runacuna Pabluta ruwacärergan paycunata goyäpänanpag. 21Tsaynog ruwacuptinpis Pablo despidicorgan caynog nir: “[Cananga Pascua aniversariupagmi Jerusalenman imaycanogpis chayayta munaycä.] Tayta Dios munaptenga yapaymi cutimushag.” Tsaynog nishpanmi büquiwan Efesupita Pablo aywacorgan. 22Cesarea marcaman chayarna Jerusalenman aywargan tsaycho cag waugui-panicunata watucunanpag. Tsaypitana aywargan Antioquía marcaman tsaycho tänanpag. 23Tsaycho tarcurnami Galacia y Frigia provinciacunapa yapay aywargan marcan marcan, waugui-panicunata Jesucristupa wilacuyninta yachatsishpan. 24Tsay witsanmi Efeso marcaman chayargan Apolos jutiyog Israel runa. Payga cargan Alejandría marcapitami. Tayta Diosnintsipa palabranta ali yacharmi churaypa churar runacunata shumag yachatseg. Tsaynog captinpis Jesucristupita Juan Bautista wilacushgalantami payga musyargan. 26Sinagogachömi Jesucristupita Apolos pitapis mana mantsacuypa wilacorgan. Juan Bautista yachatsishgancunalata Apolos yachatsiptinmi Priscilawan Aquila wayinman pushaycur Jesucristupita masta tantyatsergan. 27Tsaypita Acaya provinciaman Apolos aywayta yarpaptin waugui-panicuna shacyätsergan tsaypa aywananpag. Tsaymi cartatapis apatsergan Acayacho cag waugui-panicuna Apolos chayaptin ali chasquicärinanpag. Tsayman chayaycurna waugui-panicunata shumag tantyatsergan Jesucristupa ali wilacuyninta. 28Tsaynogpis Israel runacunata tantyatsergan Tayta Diosnintsipa palabrancho Jesuspita escribiraycashgancunata. Tsaynogpami tantyatsergan Jesusga salvamagnintsi Cristo cashganta.
Copyright
Learn More


text:
1Señor Diosmi Moisesta Aarontawan kamachirqan: 2–Israel runakunata kamachiy puka ch'umpi wakata apamunankupaq, chay wakaqa mana imanasqa allinninmi kanqa, mana hayk'aqpas yugo churasqa. 3Chay wakatan sacerdote Eleazarman qonkichis, paytaq karpa-karpamanta wakman qatinqa, hinaspa ñawpaqeypi nak'anankupaq kamachinqa. 4Sacerdote Eleazartaq nak'asqa yawarman dedonta challpuykuspa, qanchis kutita yawarwan ch'allanqa Ñoqawan Tupana Karpaman haykuna cheqasta. 5Chaymantataq sacerdoteq ñawpaqenpi waka aychatapas, qaratapas, yawartapas, phusnutapas ruphachinqa. 6Sacerdotetaq hap'inqa cedro k'aspita, huk huch'uy muña k'allmata, sani-puka q'aytutawan, hinaspa llapanta waka ruphachisqa ninaman wikch'uykunqa. 7Chaymantataq sacerdoteqa p'achanta t'aqsakunqa, cuerpontapas bañakunqa, hinaspa karpa-karpaman haykupunqa, ichaqa qhelliraqmi kanqa ch'isinkama. 8Hinallataq waka ruphachiq runapas p'achanta t'aqsakunqa, cuerpontapas bañakunqa, ichaqa qhelliraqmi kanqa ch'isinkama. 9Waka ruphachisqa usphatataq hoqarinqa ch'uya kashaq wak qhari, hinaspa karpa-karpamanta sapaqpi limpio cheqasman churanqa. Chay usphatan Israel runakuna waqaychakunqaku ch'uyanchana unuta wakichinankupaq, chay unuqa huchamanta ch'uyanchanapaqmi. 10Uspha hoqariq qharipas p'achanta t'aqsakullanqataqmi, ichaqa qhelliraqmi kanqa ch'isinkama. Chaymi wiñaypaq kamachikuy kanqa, qankunapaqpas qankunawan tiyaq wak llaqtayoqkunapaqpas. 11Pipas mayqen runaq ayantapas llamiykunqa chayqa, qanchis p'unchaymi qhelli kanqa. 12Chaymi kinsakaq p'unchay, qanchiskaq p'unchaypiwan ch'uyanchana unuwan ch'uyanchakunqa, ahinapin ch'uya kapunqa. Manachus ch'uyanchakunqa kinsakaq p'unchaypas qanchiskaq p'unchaypas chayqa, qhellin kanqa. 13Pipas mayqen runaq ayantapas llamiykuspa mana ch'uyanchakunqachu chayqa, Señor Diospa Karpantan qhellichan, chayrayku wañunanpaq huchachasqa kanqa. Ch'uyanchana unuwan mana hich'aykusqa kaspanmi qhelli qhepakunqa. 14Pipas karpapi wañuqtinmi kay kamachikuyta hunt'ankichis: Karpa ukhupi kashaq llapan runakuna, chay karpaman llapa haykuqkunapas qanchis p'unchaymi qhelli kanqaku. 15Hinallataq llapan mana allin kirpasqa kashaq mankakunapas qhelli kanqa. 16Pipas campopi llaminman runaq wañuchisqan ayatapas, wañunanta wañukapuq ayatapas, aya tullutapas, aya p'ampasqatapas chayqa, qanchis p'unchaymi qhelli kanqa. 17Chhaynapi qhellichakuqkunapaqqa huchamanta ch'uyanchana sacrificio usphata huk chhikata hoqarispa huk rakichaman churanqaku, hinaspan chayllaraq wisimusqa pukyu unuta chayman hich'aykunqaku. 18Chaymantataq ch'uya kashaq qhariqa muñata hap'ispa ch'uyanchana unuman challpuykunqa, hinaspa chaywan ch'aqchunqa karpata, serviciokunata, chaypi kashaq runakunata ima. Hinallataq ch'aqchunqa aya tulluta llamiykuqtapas, runaq wañuchisqan ayata llamiykuqtapas, wañunanta wañukapuq ayata llamiykuqtapas, aya p'ampasqata llamiykuqtapas. 19Ch'uya kashaq qharin qhelli kashaq runataqa ch'aqchunqa kinsakaq p'unchaypi qanchiskaq p'unchaypiwan. Hinan qhelli kaq runaqa p'achanta t'aqsakunqa cuerpontapas bañakunqa, ichaqa qhelliraqmi kanqa ch'isinkama. 20Pipas qhelli kashaspa mana ch'uyanchakunqachu chayqa, wañunanpaq huchachasqan kanqa, Señor Diospa Karpanta qhellichasqanrayku. Ch'uyanchana unuwan mana ch'aqchusqa kaspanmi qhelli qhepapunqa. 21Chaymi wiñaypaq kamachikuy kanqa. Ch'uyanchana unuwan runamasinta ch'aqchuykuq runaqa p'achantan t'aqsakunqa. Ch'uyanchana unuta llamiq runaqa qhellin kanqa ch'isinkama. 22Qhelli kashaq runaq tukuy llamisqankunaqa qhellillataqmi kanqa, chayta llamiqpas qhellillataq kanqa ch'isinkama, nispa.
Copyright
Learn More


text:
1Semanaj ñawpaj p'unchayninta, María Magdalena tutamanta, Jesús p'ampasqa karqa, chayman rerqa, laqhallaraj kashajtin. Jinapi aya p'ampana rumitaqa tanqarparisqata rikorqa. 2Chaypacha usqhayta correspa, Simón Pedroman rerqa, Jesuspa munakusqan yachachisqamanwan. Paykunamantaj nerqa: Señorta aya p'ampanamanta apakapusqanku, manataj yachaykuchu maymanchus churasqankuta, nispa. 3Pedrowan, chay yachachisqawan aya p'ampanaman rerqanku. 4Iskayninku correrqanku, chay uj yachachisqataj aswan usqhayta correspa, Pedrota atiparqa, ñawpajtataj aya p'ampanaman chayarqa. 5K'umuykuspa, qhawaykorqa, sabanastataj suk'asqata rikorqa; jinapis mana yaykorqachu. 6Qhepanta Simón Pedro chayaspa, aya p'ampana ukhuman yaykuykorqa. Paypis rikullarqataj sabanasta chaypi churasqasta. 7Jesuspa uman qhatasqa karqa, chay pañotapis mana sabanaswan khuskatachu rikorqa, astawanqa wajnejpi lluchhurpayasqata. 8Chantá, ñawpajta aya p'ampanaman chayarqa, chay yachachisqapis yaykullarqataj; chay imasta rikuspataj, creerqa. 9Chaywampis manaraj entienderqankuchu Diosmanta Qhelqasqapi nisqata, Jesús wañusqamanta kawsarimpunan kasqanta. 10Chantá chay yachachisqasqa wasinkuman kutiporqanku. 11María Magdalenaqa aya p'ampana qayllapi waqasharqa. Waqan waqan k'umuykuspataj, aya p'ampana ukhuta qhawaykorqa. 12Chantá rikorqa yuraj p'achayoj iskay angelesta tiyashajta, maypichus Jesuspa ayan churasqa karqa, chaypi, ujninta sawnanampi, ujnintataj jayt'anampi. 13Angelestaj payta nerqanku: Warmi, imaraykutaj waqashanki? nispa. María kuticherqa: Señorniyta apakapusqanku, manataj yachanichu maymanchus churasqankuta, nispa. 14Chayta niytawan qhepaman kutirispa, Jesusta rikorqa; chaywampis mana repararqachu Jesús kasqanta. 15Jinapi Jesusqa payta taporqa: Warmi, imaraykutaj waqashanki? Pitá mask'ashankiri? nispa. Mariataj huertata qhawaj runa kasqanta yuyaspa, nerqa: Wiraqochi, qanchus aparqanki chayqa, willaway maymanchus churasqaykita, apakapunaypaj, nispa. 16Chantá Jesús nerqa: María, nispa. Paytaj qhepaman kutirikuspa, nerqa: Raboni, nispa. Chayqa, Yachachej Señor niyta munan. 17Jesustaj nerqa: Ama llankhaykuwaychu, imaraykuchus manaraj Tatayman wicharinichu; astawanqa hermanosniyman nimuy: Tatayman, Tataykichejman, Diosniyman, Diosniykichejmantaj wicharishani, nispa nisunkichej. 18Jinapi María Magdalena rispa, yachachisqasman willarqa Señorta rikusqanta, Payllataj chay imasta nisqantawan. 19Chay kikin semanaj ñawpaj kaj p'unchaynin, tutayaytaña, uj wasipi tantasqa kasharqanku. Judiosta manchachikusqankurayku chay wasej punkusnin wisq'asqa karqa. Jinapi Jesusqa rikhuriytawan chawpinkupi sayaykorqa, paykunatataj napaykorqa: Sonqo tiyaykusqa kay qankunapaj kachun, nispa. 20Chayta niytawan, chay nanasqa makisninta, wajtanninta ima rikuchikorqa. Yachachisqastaj Jesusta rikuspa, kusikorqanku. 21Chantá Jesús ujtawan paykunaman nerqa: Sonqo tiyaykusqa kay qankunapaj kachun. Imaynatachus Dios Tatay Noqata kachamuwarqa, ajinallatataj qankunatapis kachaykichej, nispa. 22Chayta niytawan, paykunaman phukuykorqa, nerqataj: Espíritu Santota jap'iychej. 23Pikunaj juchasninkutachus perdonankichej, chaykunaj juchasninku perdonasqa kanqanku. Pikunajtatajchus mana perdonankichej, manallataj perdonasqachu kanqanku. 24Tomasqa chunka iskayniyoj apostolesmanta ujnin kaj karqa, Mellizo nisqa. Paytaj mana apostoleswanchu kasharqa, maypachachus Jesús paykunaman rikhurerqa chaypacha. 25Chantá apostolesqa payman nerqanku: Señorta rikuyku, nispa. Tomastajrí paykunaman nerqa: Sichus makisnimpi clavospa jusk'usqanta mana rikusaj chayqa, mana creesajchu. Chantá manatajchus dedoyta clavospa jusk'usqanman sat'iykusaj, nillataj wajtannimpi lanzawan t'ojsisqaman makiyta churaykusaj chayqa, manapuni creesajchu, nispa. 26Pusaj p'unchayninman chay apostolesqa ujtawan wasipi tantakorqanku; Tomaspis paykunawan kasharqa. Punkus wisq'asqa kashajtin, Jesús chawpinkupi rikhurispa, paykunata napaykorqa: Sonqo tiyaykuy qankunapaj kachun, nispa. 27Chantá Tomasta nerqa: Dedoykita kayman churay, makisniytataj qhawariy; makiykita apamuy, kay wajtanniyta llankhaykuy. Ama iskayrayaychu, astawanqa creey, nispa. 28Tomastaj kuticherqa: Señorníy, Diosníy, nispa. 29Chantá Jesús payta nerqa: Tomás, rikuwasqaykiraykuchu creenki? Kusikuyniyojmin kanku mana rikuwaspalla creejkunaqa, nispa. 30Jesusqa waj ashkha milagrosta ruwarqa yachachisqasnimpa ñawpaqempi, mayqenkunachus kay libropi mana qhelqasqachu kashan, chaykunata. 31Kay tukuytaj qhelqasqa kashan creenaykichejpaj Jesusqa Diospa Churin Cristo kasqanta, Paypi creespataj, kawsayniyoj kanaykichejpaj.
Copyright
Learn More


text:
Johann Strauss II
Johann Strauss II (alimanya simipi: Johann Strauß Sohn), sutiyuq runaqa (* 25 ñiqin kantaray killapi 1825 watapi paqarisqa Wien llaqtapi (Awstryapi - † 3 ñiqin inti raymi killapi 1899 watapi wañusqa Wien llaqtapi) Awstrya mama llaqtayuq rumantiku musika takichaqmi karqan.
Warmikuna: Hetty Treffz, Angelika Dittrich, Adele Strauss.
Kaypipas qhaway[llamk'apuy | pukyuta llamk'apuy]
Hawa t'inkikuna[llamk'apuy | pukyuta llamk'apuy]
- Commons nisqapi suyukunata uyarinakunatapas tarinki kaymantam: Johann Strauss II.


text:
1Ñatac nunacunap juc limaynincunaćhu limaptïpis, aśhta anjilcunap limaynincunaćhu limaptïpis, mana cuyacuyniyu cayal'a läta chanchanyäcänüllam ütac latillu ćhinćhinyäcänüllam cayá. 2Chaynütac Diospa shiminta willacuyta atipalpis, lluy pacaśhancunäta tantialpis, lluy yaćhaycunäta yaćhalpis, chaynütac sumä chalapacuynïwan ulucunäta juc-läduman aśhuyächiptïpis, cuyacuyniyu mana cayal'a, manam imapischu caśhä. 3Chaynütac llapa cänïcunacta wacchacunäman aypuyalpis, aśhta nuna-masï-laycu cañaycuśha cayalpis, cuyacuyniyu mana cayal'a chay lulaynïcunawan manam imactapis julucüchu. 4Aśhwanpam ima ayca captinpis cuyacuyniyücá: alcaycun, llaquipaycun, manam lägacuyanchu. Manam balaquïrutucunchu nïtac nunatucunpischu. 5Manatacmi nanä shimichu, manam quiquillanpächu imapïpis wañupacuyan, manam imallapïpis piñacuyanchu, nïtac mana allin lulaśhancunapi śhun'unćhu uywayanchu. 6Rasunpa cuyacuyniyücá manam imaypis mana allincäpïta cushicunmanchu, aśhwanpam rasuncäpi imaypis cushicun. 7Cuyäcá cuyaśhancätam ima ayca cacuptinpis imaypis mana caćhaycunchu; paymanmi imaypis chalapacun; paypi allincätam imaypis alcaycun; imaypis ama-pacha nil śhalcuycun. 8Cuyacuyca mana camacä wiña-wiñaypämi. Ñatac Diospi willacuy cäcunäpis camacällam; imaymana limaycunaćhu limaycunäpis chincacüllam; yaćhaycunäpis manañam can'añachu. 9Canan waquinllantam tantianchicpis, waquinllantatacmi willacunchicpis. 10Ñatac sumä-sumä caycunanchic muyunca ćhämuptinmi ichá cay pishïlla caycuśhanchic'a camacan'a. 11Ya'a uchuyllalä cayal limaläpis, tantialäpis, umachaculäpis uchuy walaśhchanüllam. Wayapälulmi ichá uchuylla caynïta juc-läduman caćhaycülú. 12Canan'a parti-partillactam aspa-aspallacta juc ispïjućhünuy licayanchic. Juc muyunmi ichá tuquicta licaśhun. Canan'a manalämi sumätachu lisinchic. Juc muyunmi ichá ya'anchicta lisimäśhanchicnuy lisishun. 13Canan'a imaypis mana camacä quimsallam cayan: chalapacuyca, mana jucmanyällal alcayca, cuyacuycäpis. Ñatac cay quimsanpïta mas allin puydïcá cuyacuycämari.
Copyright
Learn More


text:
1Irmänucunapis maquinçhu cawashpan patrunninta alli ricanman. Manchäga waquin runa Tayta Diosninchitapis, shiminta tantiyachishätapis pampaman çhuranga. 2Patrunnin irmänu captinpis, alli ricanman. Ama taricunmanchu: ‹‹Irmänümi›› nir. Manchäga sumaj arüshinman: ‹‹Irmänu-masïçhümi aruycä. Paywan yaçhänacümi›› nir. Timoteo, willapashajta llapan irmänuta willapanqui. Imata rurananpäpis sumaj tantiyachinqui. 3Waquin irmänu: ‹‹Taytanchi Jesucristupa shiminta willapäcuycä›› nirpis umanpita jurgurcullar, imatapis riman. Rimashanga Jesúspa shiminwan mana tincunchu. Tayta Diosninchipa shungun munashannuy cawananchipäpis mana tantiyachimanchichu. 4Paycuna yaçhaj-tucullar, shiminman çhayashallanta riman. Upa cayninwan imallatapis tantiyachicun. Tincupänacuyllaçhu arur, cushicärin. Chiquinacärin. Nanaparänacärin. Ticshaparänacärin. 5Maganacärin. Llapantapis ruran Tayta Diosninchita mana wiyacur. ‹‹Tayta Diosninchipa shiminta willacuycä›› nir llapanpa janançhu cushish cawayta ashillar purin. 6Tayta Diosninchipa maquinçhu cawar, rasunpa cushish cawanchi. Ichanga tarichimashallanchiwan cushish cawashuwan. 7Llapanchi jinalla yurimushcanchi. Wañucur, imatapis mana apashunchu. 8Chaymi micunanchipaj, jananchipaj caycaptin, cushishalla cawacushuwan. 9Rïcuyayta ashijcunam ichanga, jucha aparicuyman çhayan. Quiquillanpaj imatapis ashir, runa-masinta ñacachin. Chaypitam quiquinpis ñacayman çhayanga. Ushyapacanga. 10Jillayllata ashijcuna jatun juchaman çhayan. Jillayllata ashijcuna achcajnam Tayta Diosninchita mana wiyacunchu. Mana wiyacushanpita tucuy-jinanpa ñacarcaycan. 11Timoteo, chay-niraj runacuna-jina ama cawanquimanchu. Manchäga Tayta Diosninchita manchapacuj runa canquiman. Paypa maquinçhu cawar, shungun munashallanta rurar cawanquiman. Waran-waran sumaj yupachicuyta yaçhacunquiman. Runa-masiquitapis llaquinquiman. Imaman çhayarpis, ama yamacanquichu. Llapan runawan tantiyacuj canquiman. 12Ima captinpis, llapan shunguyquiwan Jesúsman yupachicunquiman. Paypa maquinçhu imaycamanpis alli cawayta tarishana caycar, ama caçharinquimanchu. Tayta Diosninchi acracushcashunqui alli cawayman çhurashunayquipaj. Jampis llapanpa ñaupançhu: ‹‹Tayta Diosninchipa maquinçhu cawashaj›› nir Jesústa çhasquicushcanqui. 13Cawachicuj Tayta Diosninchipa ricay ñawinçhüpis, Washäcuj Jesúspa ricay ñawinçhüpis willapaycaj. Mandaj Poncio Pilato tapuptinpis, Jesús mana chapacuranchu. Manchäga rasun-cajllata willaparan. 14Chaymi, Timoteo, Taytanchi Jesucristu cutimushancaman willapashajta ama junganquimanchu. Llapanta sumaj-sumaj çharcunquiman. 15Tayta Diosninchi camacächishan junaj Jesús cutimunga. Paylla alliman çhurash canan. Quiquillan llap-llapanpaj munayniyuj. Maquinçhu llapan mandajcuna cawan. Auturdäcunatapis maquinçhu purichin. 16Paylla imay-imaycamanpis cawacuj. Achic-achicyaycajçhu juyan. Paytaga mana pisi ricashachu. Ricaytapis mana junchu. Tayta Diosninchi alli ricash caycullächun. Imay-imaycamanpis munayniyuj caycullächun. Chaynuy caycullächun. 17Llapan imacunapis ushyacajlla. Chaymi puchuy-puchuy janançhu cawaj irmänucunata willapanqui mana alli-tucunanpaj, rïcu cashanman mana yupachicunanpaj. Manchäga Tayta Diosnillanchiman yupachicunman. Payga mana pishïchimanchichu. Yanapämanchi cushishalla cawananchipaj. 18Chaymi puchuy-puchuy janançhu cawaj irmänucuna allillata rurar cawanman. Alli rurashanga mana imaypis ushyacaj canman. Alli shungu cashpan pitapis tarichinman. Yanapanman. 19Sumaj tantiyacushun. Puchuy-puchuy janançhu cawajcuna alli cawayta munar, allillata imatapis ashin. Alli wasita jatarachinanpäpis simintuta sumaj rurachin. Chay-jina puchuy-puchuy janançhu cawaj irmänucunapis allillata rurar cawanman. Chaynuy cawaptin, Tayta Diosninchipis alli cawayta tarichinga. 20Timoteo, carguyquita çharcushayquicaman Tayta Diosninchipa shimillanta willapäcunquiman. Runacuna umallanpita jurgurcur rimashanta ama çhasquipanquimanchu. Paycuna yaçhaj-tucurpis, manacajllata tantiyachicun. 21Waquin irmänucuna yaçhaj-tucujcunapa shiminta wiyar, Tayta Diosninchiman mana yupachicunnachu. Tayta Diosninchi llaquipayculläshunqui, ari. Chayllana.
Copyright
Learn More


text:
Lucas 23Mushuj Testamento Diospaj Shimi (MTDS)
Jesustaca Pilatopaj maquipimi churashcacuna
23 Chai q'uipa tucuicuna cutin huaicashpa jatarishpami, Jesustaca Pilatopajman pushashpa rircacuna. 2 Paipaj ñaupajpimi Jesustaca, cashna juchachircacuna:
–Cai runaca, ñucanchij llajta runacunata crichishpa, mana allita rurachishpami purin. Paica: ‘Cristo tucushpa, Jatun Mandajmi cani’ nishpami, Cesarman cuna cashca impuestotapish ama cuchun mandan– nircacunami.
3 Chashna nijpimi Pilatoca, Jesustaca:
–¿Canca judiocunata Jatun Mandajchu cangui?– nijpi, Jesusca:
–Ari, can nishcallatajmi cani– nircami.
4 Shina nijpi Pilatoca pushaj curacunatapish, chaipi tucui cajcunatapish:
–Cai runapica, ima mana allita rurashcata mana japinichu– nircami.
5 Chashna nijpipish, tucui chaipi cajcunami caparishpa:
–Galileamanta callarishpa caicamamari, tucui Judea llajtapi causajcunata crichishpa, mana allita rurachishpa purin– nircacuna.
6 ‘Galilea’ nijta Pilato uyashpaca:
–Shinashpaca, ¿cai runaca Galileamantachu?– nishpami tapurca.
7 Chashna tapujpica:
–Ari, Galileamantami– nijpi, Galileata mandaj Herodespajmanmi cacharca.
Chai punllacunapica, Herodespish Jerusalenllapitajmi carca. 8 Herodesca, paipajman pushajpi Jesusta ricushpaca, achcatami cushicurca. Herodesca, ñaupamanmi Jesús achca milagrocunata ruraj cashcata uyarca. Chaimantami, Pai ima señalta rurajta ricusha nicurca. 9 Herodesca Jesustaca, achcatami caita chaita tapurca. Chashna tapujpipish, Jesusca imata mana nircachu. 10 Pushaj curacunapish, Mandashcata yachachijcunapish chaillapitajmi carca. Paicunaca, Jesustaca caita chaita nishpa, achcatami juchachircacuna. 11 Chai q'uipami Herodespish, paipaj soldadocunapish Jesustaca p'iñashpa pugllarcacuna. Churanatapish, jatun mandajman shinami alli, sumaj churanata churachij tucurcacuna. Chashna rurashpaca, cutinllatajmi Pilatopajman tigrachishpa cacharca. 12 Chai punllami Pilatoca, Herodeshuan alli tucunacurca. Ñaupamanca p'iñanacushcami carca.
13 Paipajman cachajpimi, Pilatoca pushaj curacunatapish, llajtata mandajcunatapish, tucui chaipi cajcunatapish tandachirca. 14 Paicuna tandanacujpimi, Pilatoca cashna nirca:
–Cancunami cai runataca ‘Shujtajcunata crichishpa, mana allita rurachicun’ nishpa pushamushcanguichij. Cai runataca, cancunapaj ñaupajpimi ña tapurcani. Cancuna juchachicushca shina, ima mana allitaca mana japinichu. 15 Cancuna nijpi Herodespajman cachajpi, paipish ima mana allita mana japishcachu. Chaica riquichij, cai runaca huañuchishca canapaj shina ima mana allitaca mana rurashcachu. 16 Paitaca macachishpa cacharishalla– nircami.
17 Pilatoca Pascua punllapica, preźucunamanta shujta cacharij cashcamantami, maijantapish cacharina carca. 18 Ashtahuanpish chai tandanacushca gentecunaca:
–¡Paitaca huañuchilla! ¡Barrabastami cacharichun ninchij!– nishpami caparircacuna.
19 Barrabastaca, chai pueblopi macanacungapaj jatarichishcamantapish, huañuchij cashcamantapishmi carcelpi tiyacurca. 20 Pilatoca, Jesusta cacharisha nishpami cutin tapurca. 21 Cutin tapujpipish, tucuicunami:
–¡Chacatailla, chacatailla!– nishpa, ashtahuan caparircacuna.
22 Chashna caparicujpipish Pilatoca, caihuanca quimsa cutinmi cashna nirca:
–Paita huañuchingapajca, ¿ima mana allitataj rurashcari? Ima mana allita mana japinica. Paitaca, macachishpa cacharishalla– nircami.
23 Chashna nijpipish:
–¡Chacatashpa huañuchilla!– nishpami, ashtahuan caparircacuna.
Pushaj curacunaca, chashna achcata caparishpami, paicuna nishcata rurachircacuna. 24 Pilatoca, paicuna nishcata caźushpami, Jesustaca ‘Huañunami cangui’ nishpa mana cacharirca. 25 Chai pueblopi macanacungapaj jatarichishcamantapish, huañuchishcamantapish preźu tiyacuj runata cacharichun paicuna mañashcatami cacharirca. Ashtahuanpish Jesustaca, paicuna munashcata rurashpami, paicunapaj maquipi churarca.
Jesustaca Golgotapimi chacatashcacuna
26 Jesusta ña chacatanaman pushacushpaca, Cirene pueblomanta Simón shuti shuj runatami chagramanta shamucujta japircacuna. Paimanmi, Jesusta chacatana cruzta apachishpa, Jesuspaj cati pushashpa rircacuna.
27 Achca gentecunapishmi caticurca. Achca huarmicunapish Jesusta llaquishpa, caparirishpa huacashpami caticurcacuna. 28 Jesusca, chai huacacuj huarmicunata tigralla ricushpami cashna nirca:
–Jerusalén huarmicunalla, ama Ñucamanta huacaichijchu. Cancuna quiquinmanta, cancunapaj huahuacunamanta huacaichij. 29 ‘Mana huachaj, mana chichuj, mana chuchuchij huarmicunaca cushicuichij’ nina punllacuna chayamungamari. 30 Chai punllacunapica, huañusha nishpa:
“Urcucuna llapihuaiari, lomacuna pacahuaiari” ningacunami. 31 Verde yurata cashna rurashpaca, chaquishca yuratacarin, ¿imatapishchari rurangacuna?– nircami.
32 Jesusdij chacatashpa huañuchingapajca, huañuchij ishqui runacunatapishmi pushashpa rircacuna. 33 Uma Tullu sirina shuti urcuman ña chayashpami, Jesustaca chaipi chacatarcacuna. Shinallataj huañuchij runacunatami, shujtaca Paipaj alli ladoman, caishujtaca lluqui ladoman chacatarcacuna. 34 Cruzpimi Jesusca:
–Ñuca Yayalla, Ñucata p'iñajcunataca perdonailla. Paicunaca, imata ruracushcata mana yachancunachu– nirca.
Cutin soldadocunaca, Jesuspaj churanataca, suerteta rurashpami chaupinacurcacuna. 35 Tucui chaipi cajcunami, Jesustaca chaparacurcacuna. Mandajcunapish asishpami, cashna nircacuna:
–Paica, shujtajcunataca quishpichijmari carca. Taita Dios cachashca Cristotaj cashpaca, cunan paillataj quishpirichunri– nircacunami.
36 Soldadocunapish Jesustaca pugllashpami, vinagreta ubyachishun nishpa asircacuna. 37 Chashna rurashpaca:
–Judiocunata Jatun Mandaj cashpaca, Canllataj quishpiriari– nircacunami.
38 Jesusta chacatashca uma jahuanijpica griego, latín, hebreo rimaicunapimi: “CAICA JUDIOCUNAPAJ JATUN MANDAJMI” nishpa quillcashcata churarcacuna.
39 Chacatashca shuj huañuchij runaca, Jesustaca:
–Can Cristo cashpaca, Canllatajpish quishpiri, ñucanchijtapish quishpichiari– nishpami c'ami callarirca.
40 Chashna rimacujpimi, caishuj huañuchij runaca cashna nirca:
–Canpish chacatashcallataj huañucushpapish, ¿manachu Diostaca manchangui, imatagari? 41 Ñucanchijca millaita rurashcamantami, cai llaquitaca apacunchij. Ashtahuanpish cai runaca, ima mana allita mana rurashcachu– nircami.
42 Shina nishpa chai runaca, Jesustaca:
–Can mandaj shamushpaca, ñucata yuyaripangui– nircami.
43 Chashna nijpi Jesusca:
–Cunanllatajmi Ñucahuan Paraisopi cangui, chashnatajmi canga– nircami.
Jesusca chaupi chishitami huañushca
44 Ña chaupi punlla shinamantami, chaupi chishicama tucui cai pacha tutayarca. 45 Intipish mana achijyachircachu. Diospaj huasi ucupi jarcachishca jatun linsopish, chaupitami chaquiyajta uriman lliquirirca. 46 Chashna tucushca q'uipami, Jesusca:
–Yayito, Cambaj maquipimi Ñuca espiritutaca mingani– nishpa, sinchita caparirca.
Chashna nishpaca, huañurcallami.
47 Patsaj soldadocunata mandaj chaita ricushpaca, Taita Diosta sumajyachishpa:
–Cai runaca, cashcata ruraj runatajmari cashca– nircami.
48 Tucui chaipi cajcunapish, chai tucuita ricushpaca, mancharishpa, shungupi huajtarishpami tigramurcacuna. 49 Ashtahuanpish Jesuspaj tucui rijsishcacunahuan, Galilea llajtamanta Jesusta catishpa shamuj huarmicunaca, carullamantami chai tucuita ricushpa shayacurcacuna.
Arimatea pueblomanta Josemi Jesusta pambashca
50 Cashcata ruraj, José shuti shuj runami tiyarca. Paica, tandanacushca mandajcunapuramantami carca. 51 Paipish, Taita Dios mandachun shuyacushcamantami, caishuj mandajcuna ima shinalla yuyarinacushpa, Jesusta chashna rurashcahuanpish mana shujlla yuyai carca. 52 Chaimantami Pilatopajman rishpa, Jesuspaj aichata pambangapaj mañarca. 53 Chacatashcamanta uricuchishpaca linsohuan pillushpami, rumi quinripi jutcuchishca ucupi churarca. Chai jutcuca, pita manaraj churashcami carca. 54 Sábado punlla ña callarigrijpimi, Pascuapaj allichina carca.
55 Galilea llajtamanta Jesusta catishpa shamuj huarmicunapish Joseta catishpa rishpami, jutcupi Jesusta ima shina churajtaca ricurcacuna. 56 Chai huarmicunaca ña huasiman tigramushpaca, sumaj mishquiman ashnacujcunatapish, llihuina jambicunatapishmi Jesuspaj cuerpopi churangapaj allichircacuna. Chai q'uipaca, ña sábado punlla callarijpimi, mandashcapi nishca shina samarircacuna.


text:
1Yachaymi wasinta perqarqan, qanchis tusakunata llaqllarqan. 2Uywakunatan nak'arqan, allin vinotan tupachirqan, mikhunatan mast'arqan. 3Warmi kamachinkunatan kacharqan llaqta qhawana patamanta waqyamunankupaq: 4¡Pisi yuyayniyoqkuna kayman hamuychis! nispa. Mana yuyayniyoqkunatapas waqyachirqan: 5Hamuychis, t'antayta mikhuychis, tupachisqay vinotapas ukyaychis. 6Pisi yuyayniyoq-kayta saqepuychis, hinaspa kawsaychis, yuyayniyoq runa hina puriychis, nispa. 7Uma hoqariqta anyaqqa millay k'amisqan rikukunqa, millay runata phiñariqqa pisichasqan rikukunqa. 8Ama uma hoqariqtaqa phiñariychu, paqtan cheqnikusunkiman, yachayniyoqta anyaykuy, payqa munakusunkin. 9Yachayniyoqta yachachiy, aswan yachaysapan kanqa, chanin runata yachachiy, aswan yachaysapan kanqa. 10Yachayniyoq kanapaqqa ñawpaqtaraqmi Señor Diosta manchakuna, yuyayniyoq kanapaqqa Ch'uya Diostaraqmi reqsina. 11Ñoqa Yachay kaqtiymi unayta kawsanki, askha watatan kawsankipas. 12Yachayniyoq kanki chayqa, qanllapaqmi kanqa, uma hoqariqtaq kanki chayqa, qanllan muchunki. 13Mana yuyayniyoq-kayqa simisapa warmi hinan, payqa lonlataq mana ima yachaqtaqmi. 14Wasin punku tiyanapin tiyaykun, llaqta patapin tiyaykun, 15hinaspan ñan purikuqkunata purinankuta purishaqkunatapas waqyan: 16¡Pisi yuyayniyoqkuna, kayman hamuychis! nispa. Mana yuyayniyoqkunatapas waqyallantaq: 17Suwasqa unuqa misk'in, pakapi mikhusqa t'antapas sumaqmi, nispa. 18Ichaqa manan yachankuchu chaypi wañusqakuna kashasqanta, waqyasqankunaqa Wañuy-pachaq sonqonpi kashasqanta.
Copyright
Learn More


text:
1Ñoqa Santiagom, Diospa hinaspa Señor Jesucristopa sirvienten kaspay saludamuykichik lliw kay pachapi cheqesqa Israelpa chunka iskayniyoq ayllunkunata. 2Wawqe-panillaykuna, astawanraqyá kusikuychik imaymana sasachakuykunapi kaspaqa. 3Iñisqaykichikmanta pruebasqa kaspaqa aswan pacienciakuqmi kankichik. 4Ichaqa qespichisqa kanaykichikkamayá aswanraq pacienciakuychik, chaynapim qamkunaqa tukuy ima rurasqaykichikpi mana faltayoq cabal runa kankichik. 5Mayqannikichikpapas yachaynikichik pisilla kaptinqa Diostayá mañakuychik, payllam qosunkichik. Lliw mañakuqninkunamanqa mana piñakuspam chaninninpi qoykun. 6Aswanqa confianzawanyá ama iskayrayaspa mañakuychik. Iskayrayaspa mañakuqqa rikchakun lamar qochapi wayrawan kaylawman-waklawman apachikuqmanmi. 7Iskayrayaspa mañakuq runaqa amayá piensachunchu Señormanta imapas chaskiytaqa. 8Chayna runaqa tukuy ima rurasqanpipas manam takyanchu. 9Humilde wawqe-panikunaqa alabakuchun Señorpa hatunchasqan kasqankupiyá. 10Apuñataqyá alabakuchun Señorpa humillaykachisqanwan. Apu runaqa qorapa waytan hina chinkaruqllam. 11Inti qespiramuspa rupamuptinmi qoraqa chakirun, waytanñataqmi wichirun hinaptinmi sumaqllaña kayninpas tukurun, chaynapunim apu runapas wañurunqa qollqella huñuy munasqanpi. 12Mayna kusisqam sasachakuykuna hamuptin pacienciakuq runaqa. Payqa chay sasachakuykunata venceruspanmi premionta chaskinqa. Chay premioqa kuyaqninkunaman Diospa prometekusqan wiña-wiñaypaq kawsakuymi. 13Pipas tentasqa kaspaqa ama piensachunchu: “Diosmi tentawachkan” nispaqa, Diosqa manam tentachikunmanchu, manataqmi pitapas tentanmanchu. 14Runaqa kikinpa mana allin munasqankunawan engañachikuspanmi aysachikun tentachikunanpaq. 15Chayna mana allin munaykunam huchallichin chaymi huchallikusqanrayku wañunan. 16Kuyasqay wawqe-panillaykuna, amayá pantaruychikchu. 17Cielopi kanchaqkuna unanchaq Diosmantam chaskinchik llapa ima allin kaqkunataqa. Diosqa manam cambiakunchu llantuy hinaqa. 18Paymi cheqap palabranta reqsiykachiwaspanchik mosoqmanta naceykachiwarqanchik chaynapi lliw unanchasqankunamanta punta cosechan hina kananchikpaq. 19Kuyasqay wawqe-panillaykuna, qamkunaqa chaylla uyariqyá kaychik, rimaychikpas allinta tanteaspayá, amataqyá piñakuqllañaqa kaychikchu. 20Piñasqa runapa rurasqankunaqa manam Diostaqa agradanchu. 21Tukuy mana allin ruraykunata hinaspa millay munapayaykunata saqespayá llampu sonqolla Diospa palabranta chaskiychik. Paypa palabranqa atiyniyoqmi salvasunaykichikpaq. 22Qamkunaqa uyarisqaykichikman hinayá ruraychik, uyariqlla kaspaqa kikikichiktam engañakuchkankichik. 23Uyarichkaspan mana kasukuq runaqa espejopi uyan qawakuqmanmi rikchakun. 24Imaynam kasqanta qawakuruspanmi pasakuspanñataq chaylla qonqarun imaynam kasqanta. 25Ichaqa librawaqninchik alli-allin leypi yuyaymanaqqa hinaspa mana qonqaspa kasukuqqa mayna kusisqam kanqa tukuy ima rurasqanpi. 26Dios kasukuq kasqanta piensachkaspa rimasqan mana controlakuq runaqa kikintapunim engañakuchkan, Dios yupaychasqanpas manam valenchu. 27Dios Taytataqa agradanchik kaynata servispam: mana tayta-mamayoqkunatawan viudakunata llakinkunapi yanapaykuspam hinaspa kay pachapi mana allin ruraykunaman mana chaqrukuspam.
Copyright
Learn More


text:
1Uk diyami samana diya katin, Jesusqa riyaran tarpukashakunapa rurinta. Chaymi, yach'akuqninkuna riqnuqa trigupa ispigankunata pitir qaqur murintaqa mikuyaqllapa. 2Chaymi chaymantaqa, wakin fariseo runakunaqa kaynu nir tapuranllapa: --¿Imapaqtaq chay samana diyapi mana ruraypaqkunataqa, rurankillapa? nir. 3Chaynu nitinllapami, Jesusqa niran: --¿Manachu qamkunaqa liyishaykillapa, uk kuti gubyirnu David wakinninkunawan mallaqnar imanu tukuran nir iskribikashantaqa? 4Chaqa Davidmi wakinninkunawan Dyusta adurananllapa tuldu wasiman yaykur, Dyuspa kaq turtillankunata aypar mikuranllapa. Allita yach'ashanchikllapanu, chay turtillakunataqami, kurakunala mikunanllapapaqqa kaq. 5Jesusqami niranpis: --Dyusmanta Shamuq Runami, chay samana diyapiqa imata ruraypaq chaynulla mana ruraypaqchu niytaqa puytin. 6Qashanmi uk samana diyapi, Jesusqa tantakananllapa wasiman yaykur yach'achikuq qallariran. Chaypimi karan uk runa allilaw makin wiqru. 7Piru chaypiqami Moise's mantakushanta yach'ar yach'achikuqkuna, chay fariseo runakunaqa kusalata Jesustaqa chapar ninakuyaranllapa: "¿Ima kay samana diyapichu alliyachiyanqa wak wiqru makiyjun runataqa? Chayta ruratinqami, chaylapaqna uchachashunllapa" nir. 8Piru Jesusqa yach'aran imatami yarpuyanllapa nirmapis. Chaymi, chay wiqru makiyjun runataqa niran: --Sharir, ch'aypinllapapi shay. Chaynu nitinqa chay runaqa das sharan. 9Chaymi Jesusqa chay runakunataqa niran: --Ma tapushaykillapa, samana diyapiqa, ¿allin kaqtachu ruranchik manaqachu mana allin kaqta? Chaynulla ¿allinchu kanqa allichar washakunapaq manaqachu dijasha wanunanpaq? 10Chaynu nirnaqa, tukuy chay ridurninpi kaqkunata chapar, chay wiqru makiyjun runataqa, niran: --Makikita chutarachiy. Chaynu nitinmi, chay runaqa nishannullata ruraran. Chaymi makinqa allinna kidaran. 11Piru chay runakunaqami ashwan kusalata piñakur ninakuranllapa: "¿Imatataq Jesustaqa rurashunllapa?" nir. 12Chay diyakunapimi, Jesusqa riran uk sirkaman mañakuq. Chaymi tukuy tuta Dyusman mañakuyar yurqaran. 13Chaymanta achkiyatinnaqa, tukuy yach'akuqninkunata qayamur dusilata akraran. Chaymi paykunataqa niran: "Apustulniykunana kankillapa" nir. 14Kaykunami karanllapa: Ukqami Simo'n karan. Payllatami shutichiranpis Pedro nir. Ukqa karan Simonpa uknin Andre's. Wakinkunaqa karanllapa: Santiago, Juan, Felipe, Bartolome', 15Mateo, Toma's, Alfeupa wamran Santiago, Simo'n Zelote, 16Santiagupa uknin Judas ima. Uk-shuypaqa karan Judas Iscariote. Kaymi Jesustaqa kuntrankunaman qukuran wanuchinanllapapaqqa. 17Chaymanta Jesusqa chay sirkamanta paykunawan ishkimurqa, uk pampapi kidaranllapa. Chaqa chaypiri tukuy yach'akuqninkuna chaynulla kusala achka runakuna karanllapa. Paykunaqami shamusha karanllapa, Judeamanta, Jerusalenmanta, mar manyan Tirumanta, Sidonmanta ima Jesusta uyakuq, chaynulla qishayninllapamanta alliyananllapapaq ima. 18Chaymi chay dyablupa yarpuyninwan kaqkunapis alliyaqllapa. 19Chaynumi Jesustaqa tukuyla kamanayaqllapa alliyananllapapaq. Chaqa tukuy payta kamaqkunataqari pudirninwan alliyachiq. 20Chaymantami Jesusqa yach'akuqninkunata chapar kaynu niran: "Kusa shumaqmi kankillapa qamkuna mana imayjun kaqkunaqa. Chaqa qamkunapaqnami Dyuspa mantakuyninqa. 21Kusa shumaqmi kankillapa qamkuna kanan mallaqnaqkunaqa. Chaqa maydiyaqami untana mikunkillapa. Kusa shumaqmi kankillapa, kanan waqaqkunaqa. Chaqa maydiyaqami aligriyar asikunkillapana. 22Kusa shumaqmi kankillapa Dyusmanta Shamuq Runarayku mana allinpaq riqsishutinllapa, ch'iqnishutinllapa, mana munar mana pullakushutinllapa, musyashutinllapa imaqa. 23"Chaynu rurashutinllapamapis, unaq syilupi Tayta Dyuspa pullan kusa shumaqtana kawsashaq nir yach'ar, kusata aligriyankillapa. Chaqa imanutaq qamkunata qischashunllapa, chaynullami chay runakunapa rukunkunapis Dyuspa unay rimaqninkunatapis qischaranllapa. 24Piru akaw qamkuna kanan kusa imayjun kaqkuna. Chaqa kananllami kusata aligriyashaykillapana. 25Akaw qamkuna kanan kusa unta mikuqkuna. Chaqa maydiyaqami mallaqnankillapa. Akaw qamkuna kanan kusata asikuqkuna. Chaqa maydiyaqami kusalata llakir waqankillapana. 26Akaw qamkuna kanan tukuypaq kusa alabakasha kaqkuna. Chaqa chaynullami unay rukuykillapakunapis, Dyuspa mana chiqap rimaqninkunatachu alabaranllapa. 27"Piru qamkuna uyakumaqkunatami nishaykillapa: Ch'iqnishuqkunatami llakipayllapa. Chaynulla chay qischashuqkunawanpis allinlata rurayllapa. 28Mayqan qamkunapaq mana allinta rimatinllapapis, shumaqta willayllapa. Chaynulla imapaq uchachar qischashutinllapapis Dyusman mañakuyllapa llakipananpaq. 29Mayqan uklaw qaqllaykipi takashutinllapaqa, uklawtapis rikachiyllapa. Mayqan punchuykita kitashutinmapis, dijay kamsaykitapis apanqa. 30Mayqanpis imalata mañakushutinpis, quy. Chaynulla mayqan imaykita kitashutinpis, amami mañankillapachu tikrashunanllapapaqqa. 31Chaynumiri ukkuna qamkunawan shumaq kananta munarqa, qamkunapis chaynulla paykunawanpis kayllapa. 32"Chaqa qamkunata llakipashuqkunalata llakiparqa ¿imanuri Dyuspaqqa shumaq kankillapa? Chaqa Dyusta mana kasuqkunapismi, payta llakipaqkunalataqa llakipanllapa. 33Chaynulla qamkunata allinta rurashuqkunalawan allinta rurarllapaqa, ¿imanuri Dyuspaqqa shumaq kankillapa? Chaqa Dyusta mana kasuqkunamapis chaynuqa ruranllapa. 34Qamkuna, mayqanta imalata pristatiyqami kutichimayanqa nir yarpur pristarqa, ¿imanuri Dyuspaqqa shumaq kankillapa? Chaqa Dyusta mana kasuqkunamapismi pristanakunllapa, imalawan kutichinakunanllapapaqqa. 35Chayrayku ashwan chay ch'iqnishuqkunataqa masta llakipayllapa. Chaynulla allinlata paykunawanqa rurayllapa. Chaymi imata pristarpis, ama yarpunkillapachu: Imalawan kutichimayanqa nirqa. Chaynu rurarllapaqami mana tukukaq imaykillapatana tarikunkillapa. Chaynulla unaqpi kawsaq Dyusninchikpa wamrankunana kankillapa. Chaqa Dyusqami, mana payta yarpuqkunata, chaynulla mana allin kaqkunamatapis kusata llakipan. 36Chaymi qamkunapis llakipakuyllapa, imanutaq Taytanchikllapa Dyuspis kusata llakipakun chaynu. 37"Amami ukkunata rikar yach'ankillapachu, Dyus qamkunatapis ama rikar yach'ashunanllapapaq. Chaynulla ama ukkunata uchachayllapachu, Dyus qamkunatapis ama uchachashunanllapapaq. Ashwanmi pirdunanakuyllapa, Dyus qamkunatapis pirdunashunanllapapaq. 38Ukkunatami quyllapa, Dyus qamkunatapis qushunanllapapaq. Payqami kustalnikillapapi qushunqallapa imakunatapis allita midikashatana. Chaymi ch'aspir ch'aspir untachimunqa kustalnikillapamanqa. Chaynu qamkuna ukkunata imakunawan yanapashaykillapanullami, Dyusqa qamkunatapis yanapashunqallapa". 39Jesusmi kay kumparasyuntapis niran: "¿Puytinmanchu syigu runa, uk syigu masinta kaylata kaylata rishun niyta? ¿Manachu ishkantinllapa ima uch'kukunaman ratanmanllapa? 40Chaynumiri uk yach'akuqpis mana maschu yach'achiqninmantaqa. Chaymi maydiya allita yach'akurpis, yach'achiqnin yupayllana kanqa. 41"¿Imapaqtaq uknikipa nawinpi usulsitu tayan chayta rikaq ch'urakanki, qampa nawikipi atun qiru tayan chayta naypaqta mana lluqshichirqa? 42Qampa nawikipi atun qirupaq mana kwintachakarqa, ¿imapaqtaq uknikita ninki: 'Ukniy, dijamay nawikipi kaq usulta lluqshichishaq' nirqa? Kusa allin tukuq runa, qampa nawikipi atun qirutaraq puntataqa lluqshichiy. Chaynuqami allita rikarna, uknikipa nawinpi usul kaqtaqa lluqshichinki. 43"Allin qiruqami mana puytinchu mana allinta puquytaqa. Chaynulla mana allin qirupis manami allintaqa puquyta puytinchu. 44Chaymi tukuy qirukunata puquyninmanta riqsinchik. Chaqa iguspa puquynintaqami mana kashakunamantachu pallanchik. Chaynulla ubapa puquynintapis manami sarsakunamantachu pallanchik. 45Chaynumi allin runakunapis allin kaqkunalata riman allinkunala shunqunpi kashanrayku. Piru chay mana allin runaqami mana allin kaqkunalata riman, tukuy mana allinkunala shunqunpi kashanrayku. Chaqa mayqanpis shunqunpi kashanllatami, rimanllapa. 46"¿Imapaqtaq qamkunaqa 'Amituy Amituy' nimankillapa, nuqa nishaykunata mana kasurqa? 47Chiqaptami nishaykillapa: Mayqanpis uyamar nuqa nishayta kasur ruraqkunaqami kaynu yupay. 48Uk runami wasinta shachinanpaq puntataqa kusa rurita simintuta rajar, rumipa ananmanta shachiran. Chaymanta riyu untamur, chay wasipi wipyakarpis mana kuychiylamatapis puytiranchu. Chaqa kusa alliri shasha karan. 49Piru mayqanpis uyamar chay nishaykunata mana kasuqqami, uk runa mana simintuta rajarchu allpa analanpi wasinta shachiran. Chaymanta riyu untamur chay wasipi wipyakatinqa, chay wasiqa limpu limpu pampalla rataran chay yupay".
Copyright
Learn More


text:
1Runakunapa angelkunapa mana yachaypa laya rimanankunata rimashpanchikunapish mana kuyanakushpanchikunaka yankamanta chay mana yachaypa laya rimanakunata rimanchisapa. Chashna rimashpanchikunaka suk kampanata waktaykakshina suk bullata rurakshina kanchisapa. 2Tata Dios ruranayananta yachachikushpanchikunapish mana kuyanakushpanchikunaka yankamanta chaykunata yachachikunchisapa. Tata Dios munananta manara yachachikushkanta yachashpanchikunapish mana kuyanakushpanchikunaka yankamanta chaykunata yachanchisapa. Tata Diospa rimananta allita entiendishpanchikunapish mana kuyanakushpanchikunaka yankamanta entiendinchisapa. Sukaman Tata Diosta tukuy shunku kreyishpa sukaman almirana laya ruranakunata rurashpanchikunapish mana kuyanakushpanchikunaka yankamanta chaykunata ruranchisapa. 3Tukuy tiyawananchikunata mana nimayuk runakunata kushpanchikunapish mana chay runakunata kuyashpanchikunaka yankamanta chaykunata kunchimansapa. Suk chikniwakninchi runakuna rupachiwashpa wañuchiwaptinchikunapish chay wañuchiwakninchi runakunata mana kuyashpanchikunaka Tata Dios mana nimata kuwashunchisapachu. 4Runamasinchikunata kuyashpanchikuna mana piñayashpa kushikushpalla yanapashpa kawsanchisapa. Mana sukpa ima tiyapukninta munanchisapachu. Mana kikinchikunallapa munananchikunata rurashpa mana alabanakushpa kawsanchisapa. 5Runamasinchikunata kuyashpanchikuna mana millanapa layata rimanchisapachu nima ruranchisapachu. Mana kikinchikunallapa munanchisapachu. Mana kunanllachu piñakunchisapa. Mana ni pita chikninchisapachu. 6Kuyashpanchikuna runamasinchikuna sufriptinkuna mana kushikunchisapachu. Runamasinchikuna allita rurashpa kawsaptinkuna kushikunchisapa. 7Kuyashpanchikuna runamasinchikuna chikniwaptinchikunapish mana nimata rimashpalla kawsanchisapa. Runamasinchikunata kuyashpanchikuna suk runapa mana allita willawaptinchikuna manara allita yachashpa mana kreyinchisapachu. Runamasinchikuna mana allita ruraptin shuyanchisapa allita rurashpa kawsanankunata. Ima layata sufriptinchikunapish mana shaykushpalla kawsanchisapa. 8Señorninchi Jesukristu shamuptin manana Tata Diospa ruranayanankunata yachachikushunchisapanachu. Manana chay mana yachaypa laya rimanakunata rimashunchisapanachu. Tukuy yachashkanchikuna manana nimanachu kanan tiyan. Chashna tukuy yachananchikuna tukuptinpish kuyanakushunchisapalla. 9Kunan kay tiempu sukaman yachashpanchikunapish mana tukuytachu yachanchisapa. Tata Dios ruranayananta mana tukuytachu yachachikunchisapa. 10Señorninchi Jesukristu shamuptin allita entiendishunchisapa. Chay ñawpa yachashkanchikunata mana nimatashina kawashunchisapa. 11Wambra kashpanchikuna mana atipashkanchisaparachu allita rimakuyta yuyayta yachayta. Kunan runakuna kashpanchikuna manana wambrakunashinanachu yuyaykunchisapa. 12Iden puyuyadu espejupi uyanchita chinka chinkallata kawananchikunashina Tata Diospa yuyayninta manara allitarachu yachanchisapa. Señorninchi Jesukristu shamuptinra uya uya kawanakushpanchikuna tukuy mana yachashkanchikunata allitana yachashunchisapa. Kunan manara allitarachu Tata Diosta riksinchisapa. Jesukristu shamuptin Tata Dios riksiwananchikunashina paytapish allitana riksishunchisapa. 13Jesukristu shamunankaman payta tukuy shunku kreyinanchikuna tiyan. Kushikushpa shuyananchikuna tiyan sieluman rinanchikunapa. Sukwan sukwan kuyanakushpalla kawsananchikuna tiyan. Chashna kuyanakushpa kawsashpanchikuna Tata Diosta ashwan allita kushichinchisapa.
Copyright
Learn More


text:
1Kay Melquisedecqami, unayqa Salem pachapa mantakuqnin kaq. Chaynulla payqami unaq syilupi Dyusninchikpa kuran kaq. Paymi, Abraham chay mantakuq kuntraqninkunawan maqanakur binsisha tikrakamuyatin, rir tarir bindisiran Abrahamtaqa. 2Chaymanta Abrahamqa dyis partin kaqmanta ukta quran, chay kuntraqninkunata ganar imankunata aypashanmantaqa. Nishaykillapapis: Chay shuti Melquisedecqami, rimayninchikpiqa munan niyta "Kusa allita mantakuq" nir. Nataq Salem-shuypaqa rimayninchikpiqa munan niyta "Shumaqchakuq" nir. Chaymi paypa pwiblun Salem kashanrayku, payqa "Shumaq mantakuq" kaqpis. 3Piru manami yach'anchikchu Melquisedecpaqa mayqanmi karan taytan, mayqanmi maman karan nirmapis. Chaynulla mana yach'anchikchu ima ayllumantami karan, imanumi nasiran, imanumi wanuran nirmapis. Chaynumapismi payqa, Dyuspa Wamran yupay tukuy tyimpupaq kurana. 4Kananqa rikayllapa imanumi Melquisedecqa karan nirmapis. Paytami unay rukunchik Abrahammapis dyis parti kaqmanta ukta quran, maqanakuypi wakin mantakuqkunata ganar imankunata kitashanmanmatapis. 5Dyus nitinmi Moisesqa kaynu nir mantakusha karan. Chaymi chay mantakuyqa niq: Runakunaqashi tukuy iman kaqkunamantaqa, dyis partimanta ukta qukuyanqallapa nir. Chaynulla niqpis: Levipa ayllunmanta kura kaqkunala aypanqallapa nir. Chaynutaqami, tukuy runakunamanta Abrahampa ayllunmanta katinllapamapis aypaqllapa. 6Piru Melquisedec mana Levipa ayllunmanta kasha katinmapis, Abrahamqami iman kaqmantaqa dyis partimanta ukta quran, Dyus michka payta imakunata arnisha katinmapis. Chaymantami Melquisedecpis, Abrahamta bindisiran. 7Yach'ashanchikllapanu, chay bindisiq chayqami, mas bindisikaq chaymantaqa. 8Kay pachapiqami Levipa ayllunmanta kura kaqkunala, chay dyis parti kaqmanta ukta aypanllapa. Piru maydiyaqami wanuyanqallapa. Nataq Dyus nitin iskribikashakunapiqami, Melquisedecpaqqa riman, payqa kawsayanraq nir. 9- 10Yach'ashanchikllapanu, Abrahammi Melquisedecman qimikatin bindisiran. Chaymi bindisishanrayku chay dyis parti iman kaqmanta ukta quran Melquisedectaqa. Chaynu qukutinqami chay paymanta ayllunkuna kananpaq kaq Levikunapis qukusha yupay kayaq, michka manaraq nasisha kayarmapis. 11Levipa ayllunmanta kaq kurakunaqami, Israel runakunata Dyus nitin, Moise's mantakushankunata yach'achiranllapa. Chaynu yach'achitinllapamapis, manami uchanllapakunamanta washakayta puytiranllapachu runakunala kashanllaparayku. Chayraykumi Jesucristo tukuyta llakipar washamanallapapaq, kura Melquisedec yupaylla rikarimuran. Manami Aaronpa ayllunmanta kura yupaychu karan. Chaqa Levipa ayllunmanta kaq kurakuna washamanapaq kasha katinqami, Jesucristuqa mana mushuq kura kananpaq shamunantachu washamanallapapaqqa. 12Jesucristumi shamurqa mushuq kuranchikllapa karna, Dyus nitin Moise's mantakushankunata yach'achimaranchikllapa. Chaymi chay mantakuykunamantaqa, Jesucristo yach'achimashanchiktana kusa mas allita kasuypaqllapa. 13Chaynulla Amitunchikpa chay iskribishankunapi nishannulla, Jesucristuqami mana Levipa ayllunmantachu karan. Ashwanmi payqa uk ayllumanta rikariran, kurakuna michka mana chay ayllumanta kasha katinmapis. 14Chaqa yach'ashanchikllapanu, Amitunchik Jesucristuqami Juda' shutiqpa ayllunmanta karan. Piru tukuy chaypaqqami, Moisesqa mana imalatapis chay ayllupaqqa rimaranchu, chay paymantami uk mushuq kura ima rikariyanqa nirmapis. 15Chayraykumi yach'anchikllapa Jesucristo chay mushuq kura rikarimusha chayqami, Melquisedec yupaylla nir. 16Chaynulla chay mushuq rikariq chayqami, mana mantakuykuna nishannulla Levipa ayllunmantachu karan. Chaqa payqami tukuy tyimpupaq manana wanunanpaq kar, ashwan kurana kananpaq numrakasha. 17Chayraykumi paypaq Dyusqa kaynu nin: "Qammi tukuy tyimpupaq kura kanki, imanutaq Melquisedec kaq chaynulla" nir. 18Chaynu katinqami, chay unay mantakuykunaqa litala yupay kar, mana mayqantapis uchankunamanta kusa allinpaq tikrayta puytiranchu. 19Chaqa Moisespa mantakuyninqami mana imamantapis shumaqchamaqninchikchu. Ashwan chay mantakuypa lugarninqami kan uk washakanapaqqa. Chaymi payrayku Dyusman qimikayta puytinchik. 20Kaypaqqami, Dyusqa jurar arnimaranchikllapa. Nataq wakin kurakunaqami mana jurar imachu numrakaranllapa. 21Chaqa Dyus nitin iskribikashakunapimi kaynu nin: "Amitunchik jurarqami, pay nishantaqa mana kambyayta puytinchu. Chaqa ninmi: 'Qammi tukuy tyimpupaq kuraqa kanki, [imanutaq Melquisedec kaq chaynulla]' nir". 22Chaynu kananpaqmi Tayta Dyus juraran. Chaynami nuqanchikkunawan mushuq tratuta rurasha kar, Moise's mantakushanmanmatapis Jesucristo kura kashanrayku puytin kusa shumaqta yanapamayninchikta. 23Nataq wakin kurakunaqami kusa achka karllapamapis wanutinqa, paykunapa lugarninqa ukkunana kaqllapa. 24Piru Jesucristo mana wanuq katinmi, pay kura kashanmantaqa, manana qashan ukman kuraqa kanqanachu. 25Chayraykumi tukuy tyimpupaq Jesucristuna washayta puytin, mayqankuna Dyusman qimikaqkunataqa. Chaqa payqari tukuy tyimpupaq kawsan. Chayna Dyusman pay maƱakunanpaq qimikaqkunapaqqa. 26Chayraykumi ministiyashanchikkunapiqa Jesucristo yanapamanchik. Chaqa Jesucristu-ari kurakunapa chiqap mantaqninqa. Manami ima mana allintapis ruraranchu. Chaynu karmi uchayjun runakunawan kawsarmapis, payqa mana uchakuranchu. Chaymanta unaq syilupi Taytan kayashanmanpis ch'ar, kusa mas riqsikashapaq tikrakaran. 27Manami chay wakin kurakunapa mantaqninkuna yupaychu. Chaqa wakinkunaqami waran waran uchakushanllapapaq animalta ufrinda nir wanuchinllapa. Puntataqami paykunapa uchankunapaqraq chaytaqa ruran. Nataq chaymantaraqmi wakin runakuna uchakushanllapapaqqa chayta ruranllapa. Piru Jesucristuqami, chay animalkunata ufrindapaq wanuchinllapa chaynu, paylla uk kutila wanuran uchanchikllapamanta washamanallapapaqqa. 28Nataq Moisespa mantakuyninkunaqami, Dyusman maƱakunanpaq kurakunapa mantaqnintaqa numraranllapa uchayjun runakunamanta. Chay mantakuykunamanta ikitaraq, Dyusqa jurar Wamrantaqa numraran paypa rimaqnin kurakunapa mantaqnin kananpaqqa. Chaqa payqari tukuy tyimpupaq kusa allinla kar mana uchayjun imalamapischu.
Copyright
Learn More


text:
1Huk hatun manchay señalmi hanaq pachapi rikhurirqan: Huk warmin kashasqa intiwan p'achallisqa, umantaq chunka iskayniyoq ch'askamanta coronayoq, killatataq sarushasqa. 2Chay warmiqa wiksallisqan kasqa, hinan wachakuy nanayta muchuspa qaparirqan. 3Chaymantataq wak señal hanaq pachapi rikhurirqan: Huk hatunkaray puka dragonmi kashasqa qanchis umayoq, chunka waqrayoq, sapanka umanpi coronayoqkama. 4Chupanwanmi hanaq pachapi kaq kinsakaq t'aqa qoyllurkunata aysarqan, hinaspan kay pachaman wikch'uykamurqan. Chay dragonmi wachakunanpaq kashaq warmiq ñawpaqenpi sayaykurqan, naceqtin hina wawata oqoykunanpaq. 5Chay warmin qhari wawata wachakurqan, chay wawan llapa suyukunata fierro varawan kamachinqa. Ichaqa chay wawan hoqarirqosqa kaspa kamachikuy tiyananpi tiyashaq Diosman apasqa karqan. 6Hinan chay wachakuq warmiqa ch'inneqman ayqerqan, Diospa wakichisqan cheqasman, chaypin warmiqa waranqa iskay pachak soqta chunkayoq p'unchay uywasqa kanqa. 7Chaymantataq hanaq pachapi hatun maqanakuy karqan. Miguelmi angelninkunantin dragón contra maqanakurqan, hinallataq dragonpas angelninkunantin Miguel contra maqanakurqan, 8ichaqa dragonmi angelninkunapiwan atipachikurqanku. Chaymi hanaq pachapi kanankupas manaña atikurqanñachu. 9Hinan chay hatun dragonqa angelninkunantin kay pachaman wikch'uykamusqa karqan. Paymi ñawpa mach'aqway, saqra, Satanás nisqa karqan. Paymi kay pachantinta q'otuspa pantachin. 10Chay qhepatataq hanaq pachapi kunkayoq waqyakuqta uyarirqani: Kunanmi chayamun Diosninchispa qespichiynin, atiynin, kamachikuynin, Cristonpa atiyninpas. Wawqe-pananchiskunata tumpaqmi hanaq pachamanta wikch'usqaña. Paymi wawqe-pananchiskunata Diosninchispa ñawpaqenpi tuta-p'unchay huchachashallaqpuni. 11Wawqe-pananchiskunaqa Corderoq yawarninwanmi, Diospa simin willasqankupiwanmi dragonta atiparqanku, paykunaqa manan wañuyta manchakurqankuchu, aswanmi wañunankupaqpas listo kasharqanku. 12Chayrayku, hanaq pachakuna, ¡kusikuychis! Chaypi llapa tiyaqkuna, ¡q'ochukuychis! ¡Ay, imaynaraqmi kankichis kay pachapi lamar-qochapi tiyaqkuna! Saqran qankunaman uraykamun, sinchi phiñasqan kashan, tiempoqa pisillaña kananta yachaspa, nispa nishaqta. 13Chay dragontaq kay pachaman wikch'uykamusqa kasqanta rikukuspa, qhari wawa wachakuq warmita qatiykacharqan. 14Diosmi ichaqa chay warmiman hatun ankaq iskay raphranta qorqan, chay mach'aqwaypa qayllanmanta ch'inneqpi wakichisqa cheqasman phalarinanpaq, chaypi kinsa wata kuskanninta uywasqa kananpaq. 15Hinan mach'aqwayqa warmiq qhepanman siminmanta unuta aqturqan mayuta hinaraq, chay mayu warmita apananpaq. 16Hallp'ataq ichaqa kicharikuspa dragonpa aqtumusqan mayuta millp'uykurqan, ahinapin warmita yanaparqan. 17Chaymi dragonqa k'araktapuni warmipaq phiñakurqan hinaspa warmiq mirayninmanta kaq wakinkunawan maqanakuq rirqan, paykunaqa Diospa kamachikuyninkunatan hunt'anku, Jesuspa willasqanpi qaqata sayanku. 18Lamar-qocha pata aqo-aqopin dragonqa sayaykurqan.
Copyright
Learn More


text:
1Ima cariyanas tiajpi Cristoi, ima cushiyanas tiajpi pai llaquishcamanda, ima cumpañanas Ispirituhua, ima munaihua llaquinas, ima llaquishcahua ricunas, 2ñuca cushira undachichi, cangunapura chi tunullara iyarisha, chi tunullara llaquinausha, shu iyaillahua, parijulla chi tunullara iyarisha. 3Piñanaunamandas, ima mas tucunamandas imaras ama raichichu, astaun mansu shunguhua. Caran duiñu shujcunara paimanda yali ajta iyachu. 4Caran duiñu ama paihua quiquimbajllara ricuchu, astaumbas shinallara shujcunajtas. 5Cangunajpis tiachu cai Cristo Jesús iyashca tunu. 6Paiga Dios tunu ashallara, Diospa quiquin tupu tucungaj mana yapajta iyacachu. 7Astaun, pai quiquinllara imas illaj tucuca, sirvij cuinta tucusha, runa tunui rashca aca. 8Runa tunui ricurimusha, pai quiquinllara mas mas mansuyarica, huañunagama caźusha, cruzpi huañuca. 9Chiraigumanda Dios paita yalijta ahuayachica. Tucui shutiunamanda yali atun shutira paita cuca, 10Jesuspa shutii tucui cungurinauchu, ahua pachais, cai pachais, cai pacha ucuis. 11Shinallara tucui shimi rimachu, “Jesucristo señormi,” nisha, Yaya Diosta ahuayachingaj. 12Shinasha llaquishcauna, canguna tucui huras ñucara caźusha, mana ñuca cangunahua tiaushcallai, astaun mas ñuca cuna illaushcais, canguna alma quishpinamanda manzhashcahua chucchushcahua tarabaichi. 13Dios canguna shungüi munaira cun, ranaras cun, paihua munaira pactachingaj. 14Tucuira raichi, mana rimarisha, mana piñarisha. 15Canguna cauźa illajcuna aichi, ali shunguuna, Diospa churiuna, ima iruspas illajcuna manali causaj runauna chaupi shungüi; paiguna chaupii vilaunasna punzhayachinguichi cai pachai. 16Causana shimira rimaichi ñuca cangunamanda cushiyangaj Cristo shamuna punzhai, ñuca ama yangamanda causashca achu, ama yangamanda tarabashca achu, 17Imasna asiti yacu shu sacrificio ahuai talishcasna, ñuca canguna quirina sacrificio ahuai, canguna sirvishca ahuais talishca asha, cushimi ani; ñuca cushiyauni tucui cangunahua. 18Shinallara canguna cushiyaichi ñucahua pariju. 19Shinasha, Señor Jesús yanapajpi, Timoteora uctalla cangunajma cachasha nini, ñuca canguna ali ashcara uyasha cariyangaj. 20Shu pai cuinta iyaiyujta mana charinichu, shungumanda cangunara llaquijta. 21Tucui runauna paiguna quiquimbajllara mascanaun, mana Cristo Jesuspajta. 22Canguna Timoteo rashcaunara yachanguichimi imasna pai, quiquin churi cuinta paihua yayara sirvishcasna, ñucara sirvishcami evangelio ali shimira rimaushcai. 23Chiraigumanda, imasna ñucahua tucungaraushcara yachasha, paita cangunama cachasha nini. 24Shinallara Diospi quirini ñucas uctalla risha cangunajma. 25Epafroditora cangunajma cachanara ministicani. Paimi ñuca uqui, ñucara yanapaj, ñucahua cumpañaj suldarupura cuinta. Paimi cangunamanda rimaj, canguna cachamushca ñucara yanapangaj ñuca ministishcaunai. 26Tucui cangunara ricungaj ashcara munaca, maspas yapajta turbarica canguna pai ungushcara uyashcaraigu. 27Sirtu pacha pai huañunalla unguca, astaumbas Dios paita llaquisha ricuca, mana paillara astaun ñucaras, ñuca ama yapajta llaquiringaj. 28Chimanda paita munaihua cangunajma cachauni, canguna paita cuti ricusha cushiyangaj, ñucas ama yapa llaquiringaj. 29Paita cushihua chasquinguichi Señorbi. Casnaunara ashcara llaquisha apinguichi. 30Pai Cristora sirvinamanda ñaca ñaca huañuca, paihua causaira cusha, canguna ñucara yanapana pishishcara ñucajma pactachingaj.
Copyright
Learn More


text:
Sanancha
Sanancha nisqaqa, Sanapa, Unancha, Unanchiy, Chimpu icha Tuyru nisqapas (kastilla simipi: señal, signo, grigu simipi: σύuBoλov, chaymanta kastilla simipi símbolo, latin simipi: signum) ima rikch'acha hina siq'isqapas icha rimasqapas, ima hatun, saphisapa, sasalla sut'inchana, haqi, mana rikunalla icha mana uyarinalla kaqmanpas t'upsiq.
Hinaptinmi achka hina sananchakunatam riqinchik:
- Qillqapi sanancha: sanampa (letra), sapaq sanancha (qillqa unancha .,;:?!);
- Silq'uy
- Mamallaqtap sananchankuna: unancha (p'achamanta rurasqa sanancha), wallqanqa sanancha (ñawpa pacha wallqanqa nisqa amachana ayñipi llimphisqan rikch'a)
- Apaykachana sanancha
- hukkunapas


text:
Fernão de Magalhães
Fernão de Magalhães (kastilla simipi: Fernando de Magallanes) sutiyuq runaqa (* 1480 paqarisqa Ponte da Barca; † 17 ñiqin ayriway killapi 1521 watapi wañusqa Cebu wat'api) purtuyis hatun wamp'u pusaq, tariykuqpas karqan, Ispañap qhapaqninkunapaq wamp'uq. Ñawpaq tiksimuyu iruru puriyta pichqantin wamp'unwan qallarispa, manas tukuchirqanchu, maqanakuypi Cebu wat'api wañuchisqa kaspa. Hukllas wap'un - Victoria ("atipay") sutiyuq - Ispañman kutimurqan. Chaymantaqa Antonio Pigafetta sutiyuq masinsi willarqan.
Kaypipas qhaway[llamk'apuy | pukyuta llamk'apuy]
Hawa t'inkikuna[llamk'apuy | pukyuta llamk'apuy]
- Commons nisqapi suyukunata uyarinakunatapas tarinki kaymantam: Fernão de Magalhães.
- Biografía de Magallanes
- Tripulación de la Expedición de Magallanes — Elcano
- Primera circunnavegación a la Tierra. Crónica de una odisea
- Relazione del primo Viaggio intorno al Mondo, por Antonio Pigafetta, crónica radio en 15 episodios. Ransis simipi, Pigafetta-p qillqasqanmanta t'ikrasqa. CD-MP3.


text:
1Chayrayku kay imasta kawsayniykichejmanta wijch'uychej: Tukuy laya sajra yuyayta, tukuy laya ch'awkiyayta, puraj uya kayta, envidiakuyta, runaj contrampi rimakuytawan. 2Imaynatachus ñuñoj wawaqa lecheta munan, ajinallatataj qankunapis munaychej mana imawan chhapusqa Diospa ch'uwa Simi Nisqanta, salvasqa kayniykichejpi sumajta wiñanaykichejpaj, 3imaraykuchus Señorpa k'acha kayninwan misk'ichikorqankichejña. 4Qankunaqa Señorman qayllaykunkichej, kawsaj rumiman jina. Paytaqa runas qhesachanku, Diospajtajrí Payqa ajllasqa, may valorniyoj rumi jina. 5Qankunapis kawsaj rumis jina kaspa, Espirituman jina temploj perqasnimpi perqachasqa kankichej, juchamanta t'aqasqa santo sacerdotes kanaykichejpaj. Ajinaqa Dios Tataman jaywankichej Espirituman jina jaywanasta, chaykunataj Jesucristonejta allimpaj qhawasqa kanku Diospa ñawpaqempi. 6Diosmanta Qhelqasqapi nin: Noqaqa Sionpi churani may valorniyoj ajllasqa esquina rumita. Chaypi creejqa mana p'enqachisqachu kanqa, nispa. 7Qankuna creejkunapaj chay rumeqa may valorniyojmin; mana creejkunapajtajrí Diosmanta Qhelqasqapi nin: Chay wasichajkunaj qhesachasqanku rumeqa sumaj esquina rumiman tukupun, nispa. 8Wajnejpi nillantaj: Chay rumeqa misk'achej rumiman tukupun, urmachej rumimantaj, nispa. Chay rumipi misk'anku, imaraykuchus Diospa nisqanta mana creeyta munankuchu, chaypajtaj churasqa karqanku. 9Qankunaqa Diospa ajllakusqan ayllu kankichej, Reypa sacerdotesnin, juchamanta t'aqasqa nación, Diospa rantikusqan ayllu, willanaykichejpaj t'ukuna may sumaj ruwasqasninmanta, pichus laqhamanta wajyasorqachej sumaj k'anchayninman, chaypata. 10Ñawpataqa mana aylluchu karqankichej, kunanrí Diospa ayllunña kankichej. Jinallataj, ñawpataqa mana khuyakusqasninchu karqankichej, kunantajrí Diospa khuyakusqasnin kankichej. 11Munasqa hermanos, waj llajtayojkuna, kay pachapi forasteros kasqaykichejrayku, tukuy sonqo mañakuykichej ama aychaj sajra munasqasninta kasunaykichejta, imaraykuchus chaykunaqa almanchejpa contranta sayaykuspa, atipaytapuni munanku. 12Allinta kawsakuychej mana creejkuna ukhupi. Paykunaqa kunan sajrata qankunapaj rimanku, sajra runaspis kawajchej jina. Chaywampis Diospa watukunan p'unchaypi Payta jatunchanqanku, allin ruwasqasniykichejta rikuspa. 13Señorninchejrayku runas ukhupi kamachejkunata k'umuykukoj sonqowan kasuychej, reypis 14chayrí waj kamachejkunapis kachun, Señorpa churasqasninta jina sajra ruwajkunata castiganankupaj, allinta ruwajkunatataj jatunchanankupaj. 15Kaymin Diospa munaynenqa: Payqa munan qankuna allin imasta ruwaspa, wampu runaspa thawtisqankuta ch'inyachinaykichejta. 16Kacharichisqa runas kaspapis, ama kacharisqa kasqaykichejrayku sajrata ruwaychejchu; manachayqa Diospa kamachisnin jina kawsaychej. 17Tukuy runasta sumajpaj qhawaychej. Hermanosta munakuychej. Diosta manchachikuychej. Reytataj jatumpaj qhawaychej. 18Wata runas, patronesniykichejta tukuy sonqo kasuychej; mana k'acha llamp'u sonqoyoj kajkunallatachu kasuychej, manachayqa mana k'acha sonqoyoj kajkunatapis. 19Sichus pillapis yanqhallamanta ñak'arichisqa kaspa llamp'u sonqowan ch'inlla kakun Diospata kasqanta yachasqanrayku chayqa, chay ruwasqanqa may allinmin. 20Sichus ima sajrata ruwasqaykichejmanta castigasqa kaspa ch'inlla kakuwajchej chayqa, ni pipis jatunchanmanchu chaytaqa. Astawanqa sichus allinta ruwasqaykichejrayku ñak'arichisqa kaspa llamp'u sonqowan ch'inlla kankichej chayqa, chaymá Diospa ñawpaqempeqa allin. 21Diosqa chaypajmin wajyasorqachej, imaraykuchus Cristopis qankunarayku ñak'arerqa, chayta yachaspa qankunapis kikillantataj ruwanaykichejpaj. 22Cristoqa mana jayk'ajpis juchallerqachu, nitaj llulla parlaypis simimpi tarikorqachu. 23Cristota runas maldecejtinku, Payqa mana maldecillarqatajchu. Ñak'arichisqa kashaspapis, mana nerqachu chaymanta pagachikunanta. Astawanqa cheqanta juzgaj Juezpa makisninman churakorqa. 24Pay kikin cuerpompi juchasninchejta k'aspi cruzpi aparqa, noqanchejqa juchapaj wañusqa jina kaspa, cheqanta kawsananchejpaj. Paypa cuerpon khallarasqa kasqannejtataj sanoyachisqa kankichej. 25Ñawpajtaqa chinkasqa ovejas jina karqankichej; kunantajrí kutiripunkichejña almaykichejpa Michejnin, Qhawajnintaj Cristoman.
Copyright
Learn More


text:
Wapsi kuyuchina
Wapsi kuyuchina yaku wapsip ñit'iyninwan llamk'aq kuyuchinam.
Rawraq k'illimsawan huk paylapi yaku t'impuptin chaymanta hamuq yaku wapsi asiru tiñiqipi asiru tanqana p'alltata tanqan, huk kuti huk kinraymantam, huk kutitaq wakin kinraymantam, iskaynintin hutk'ukuna hukchaqlla kichasqa wichq'asqa kaptinmi. Chaywanmi tanqana p'allta huk asiru k'aspitam hukchaqlla hawaman urawan tanqapayanmi. Chay k'aspimanta kuyupayayqa muquyuq k'aspiwan muyuriq asiru t'urpimanmi astakun.
Ñawpaq antakurukunam wapsi kuyuchinawan kuyuchisqa karqan: wapsi antakuyuwan.
James Watt chay wapsi kuyuchinataqa kamarirqan, 1769 watapi rikurichispa.